IMLD 2019 sasar pelajar, anak muda

Bertemakan “Mempromosi Keterangkuman dan Pendidikan Bahasa Ibunda”, Karnival IMLD akan berlangsung pada 17 Februari ini sementara program kemuncak berlangsung pada 21 Februari di Dewan Seminar, Wisma Dewan Bahasa dan Pustaka (DBP).

“Tahun ini adalah tahun kelapan bagi acara ini yang dianjurkan secara bersama oleh Tamil Foundation Malaysia (TFM), LLG Cultural & Development Centre, IKRAM, Jaringan Orang Asal Se-Malaysia (JAOS) dan kerjasama dengan NGO-NGO lain serta rakan strategik,” ujarnya.

Tambah Usharani, Karnival IMLD menyajikan pelbagai aktiviti menarik seperti Kalam Berirama (dalam pelbagai bahasa), kaligrafi Cina, Khat (kaligrafi Melayu), Pembuatan Kolam dan Thoranam (India), Mehendi (India), Tenunan dan Jak Neroi (Orang Asal), Cabaran Chopstick (Cina), Batu Seremban dan Congkak (India/Melayu).

Ujarnya, Karnival IMLD dianjurkan bagi tahun kedua, dengan lebih banyak aktiviti kebudayaan dan tradisional. Selain itu, pihak penganjur turut mengadakan pertandingan melukis, menulis esei dan mereka cipta logo IMLD.

“Ini juga merupakan tahun pertama bagi pertandingan mereka cipta logo diadakan dan ia dibuka kepada anak-anak muda untuk menggalakkan penyertaan dan mewujudkan kesedaran kepada mereka.”

Bagi program kemuncak pada 21 Februari pula, ucapan-ucapan telah dihadkan dan hanya satu atau dua persembahan kebudayaan yang akan dipersembahkan untuk memberi ruang kepada Forum Anak Muda yang juga diadakan buat pertama kali.

“Tujuannya adalah untuk menampilkan anak muda dan pelajar yang akan menterjemahkan kefahaman tentang Sambutan Hari Bahasa Ibunda Antarabangsa melalui pertandingan melukis, menulis esei dan seni kolaj yang akan dipamerkan dalam acara utama nanti,” jelasnya.

Usharani juga berharap lebih banyak NGO menyertai sambutan IMLD pada tahun ini.

“Mungkin 100 ke 150 penyertaan daripada masyarakat Melayu, begitu juga dengan masyarakat Cina, India dan Orang Asal untuk mewujudkan kesedaran tentang kepentingan Bahasa Ibunda kita dan kewujudan Hari Bahasa Ibunda Antarabangsa,” harapannya.

Hari Bahasa Ibunda Antarabangsa disambut pada 21 Februari setiap tahun di seluruh dunia, diisytiharkan oleh UNESCO pada tahun 1999 bagi mempromosi kepelbagaian budaya dan bahasa, serta menggalakkan penggunaan bahasa untuk memelihara warisan dan budaya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Teori maqasid syariah

Jadi ‘illah sama maksud atau sama tujuannya dengan maqasid atau maksud. Setiap hukum Allah ada mempunyai ‘illah.

Oleh itu, di sebalik semua hukum Allah Subahanahuwataala ini,  mempunyai ‘illah dan maqasidnya, sama ada hukum taklifi atau hukum wadh’ie.

Kita perlu ingat bahawa maksud atau teorinya, di sebalik maqasid syariah, semua hukum syarak ada tujuan, maqasid dan hadf yang dituntut untuk dilaksanakan.

Maqasid ini akan membawa maslahat, keuntungan, manfaat kepada manusia dan alam sejagat iaitu istilah yang sering kita dengar iaitu Rahmatan Lil Alamin (RLA).

Pelbagai takrif atau definisi maqasid syariah yang diketengahkan ulama seperti Imam asy-Syatibi, Dr Yusuf al-Qaradawi dan Dr Ahmad ar-Raisuni.

Secara umum atau mudahnya ia disebut objektif syariah dalam menentukan sesuatu hukum. Sebagai contoh, diwajibkan solat, diharamkan arak, apakah objektif di sebalik hukum itu ditentukan?

Sebab itu Syeikh Ahmad ar-Raisuni, seorang alim, seorang pakar yang sering bercakap mengenai maqasid syariah, beliau mentakrifkannya sebagai matlamat yang ditentukan syariat untuk direalisasikan bagi faedah dan kepentingan manusia.

Terdapat juga yang memberikan takrif maqasid syariah sebagai memelihara maslahat (kepentingan manusia) dunia dan akhirat melalui dua cara iaitu jalb al-masalih wa daf’ al-mudharrah (membawa maslahat dan menolak kemudaratan), iaitu ia membawa kemaslahatan dengan menjana kemaslahatan.

“Dan Allah telah menghalalkan jual beli…” (Al-Baqarah: 275)

Apakah sebenarnya manfaat yang dapat dijana (maqasid) daripada tindakan jual beli itu?

Begitu juga dengan menolak kemudaratan, iaitu mafsadah (keburukan) seperti pengharaman arak. Apa sebenarnya maqasid di sebalik pengharaman arak?

Tentunya ia bagi menjana kebaikan individu, keluarga, masyarakat dan ummah.

Definisi maqasid syariah dapat dirumuskan seperti berikut:

1. Menjana kebaikan atau kebahagiaan individu, keluarga, masyarakat dan ummah.

2. Memelihara sistem, memakmurkan dunia dengan cara membawa kepada kebaikan dan kesempurnaan manusiawi (sama ada dalam nas atau tidak) sehingga dunia ini menjadi tempat mencari bekalan untuk kita mati, untuk kita hidup di akhirat kelak.

Siri ringkasan ceramah ‘Maqasid Syariah dan Konsep Rahmah’ 1 oleh Ustaz Alias Osman pada 21 Disember 2019 sempena Kolokium Kebangsaan Pendidikan Islam anjuran IKRAM MUSLEH.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kewajipan Memilih Pemimpin Berciri al-Qawiyyul Amin

Memilih pemimpin adalah suatu bentuk demokrasi yang memberi ruang untuk rakyat bersuara memilih sebagai wakil mereka kelak. Proses memilih pemimpin bukanlah suatu yang boleh dipandang enteng.

Meskipun demokrasi bukanlah suatu sistem yang adil secara mutlak, tetapi hakikatnya pengamalan demokrasi sedia ada pada hari ini sangat penting bagi membentuk sebuah kestabilan politik negara.

Sebagai seorang Islam, menjadi tanggungjawab kita untuk prihatin akan persoalan melantik pemimpin yang bakal menjadi wakil suara kita.

Pastinya kita semua tahu dan yakin bahawa proses kita membuang undi memilih pemimpin, bermakna secara sedar kita bersedia untuk memberikan mandat kepada seseorang yang kita pilih berdasarkan penilaian yang kita lakukan.

Dalam hal ini, Allah SWT telah mengingatkan kita akan kepentingan melantik pemimpin dengan kata lain, peri pentingnya kita memilih pemimpin dengan memberikan amanah kepada mereka yang benar-benar layak.

Firman Allah SWT menerusi surah an-Nisaa’ ayat 58 yang bermaksud:

“Sesungguhnya Allah menyuruh kamu memberikan amanah kepada yang berhak menerimanya dan apabila kamu berhukum dalam kalangan manusia, maka hendaklah kamu berhukum dengan adil..”

Dengan itu, dapat kita fahami bahawa memilih pemimpin dengan memberikan undi kepada mereka yang tidak layak dan berhak, kita telah melakukan suatu pengkhianatan besar memperjudikan nasib dan masa depan negara tercinta.

Allah menyuruh kita agar memilih pemimpin yang berhak menerimanya, yang diyakini mampu membawa negara ke arah yang lebih stabil, berintegriti dan sebagainya.

Proses mengundi bukan suatu pesta bersuka ria mengundi kerana dapat habuan itu ini. Sebaliknya, kita mesti bertanggungjawab atas pilihan yang kita lakukan.

Bagi menentukan siapa yang layak untuk dipilih menjadi pemimpin, Allah SWT memberikan panduan kepada hamba-Nya memilih dalam kalangan mereka yang mempunyai sifat al-Qawiy (berkemampuan) dan al-Amin (beramanah atau bertakwa).

Hal ini berdasarkan firman-Nya merakamkan kata-kata salah seorang anak perempuan kepada ayahnya dalam Surah al-Qasas ayat 26 yang bermaksud:

“Sesungguhnya orang yang paling baik yang kamu ambil untuk bekerja ialah yang kuat lagi amanah.”

Menurut Syeikhul Islam Ibnu Taimiyyah dalam kitabnya al-Siyasah al-Syar’iyyah fi Islah al-Ra’iy wa al-Ra’iyyah, katanya:

“Hendaklah dipastikan orang yang terbaik bagi setiap jawatan, kerana sesungguhnya kepimpinan itu mempunyai dua rukun iaitu al-Quwwah (kemampuan) dan al-Amanah (beramanah atau bertakwa).

“Al-Quwwah dinilai pada setiap kepimpinan berdasarkan keadaannya. Al-Quwwah dalam mengetuai peperangan merujuk kepada keberanian hati, pengalaman dalam peperangan, tipu daya peperangan kerana peperangan itu adalah tipu daya dan kemampuan dalam pelbagai jenis peperangan. Al-Quwwah dalam kehakiman manusia merujuk kepada ilmu mengenai keadilan seperti yang ditunjukkan oleh al-Quran dan Sunnah dan kemampuan melaksanakan hukum.”

“Dan amanah pula merujuk kepada perasaan takut kepada Allah, tidak menjual ayat-ayat Allah dengan harga yang murah dan tidak takutkan manusia (sehingga mengabaikan Allah).”

Berdasarkan untaian kata yang panjang lebar ini, sebelum kita memilih seseorang untuk menjadi pemimpin, terlebih dahulu menjadi tanggungjawab besar untuk kita memastikan mereka yang akan kita pilih ini berkelayakan berdasarkan panduan yang dijelaskan oleh Allah Azzawajalla.

Memilih pemimpin yang baik memerlukan kita berlapang dada menerima perbezaan yang ada. Jika kita dikuasai oleh sikap ketaasuban pada pihak tertentu, sudah pasti kita tidak dapat membuat ketetapan memilih secara adil dan saksama.

Tersalah memilih, bakal mengundang kemurkaan Allah. Ini kerana pemimpin yang baik akan dikasihi oleh Allah dan Rasul.

Sebaliknya, bagi mereka yang memilih seseorang yang zalim, kerjanya menipu rakyat dan sebagainya, sesungguhnya Allah memberi peringatan serta amaran kepada mereka yang cenderung memilih dan menyokong orang yang zalim, tidak beramanah, untuk diangkat sebagai pemimpin mereka.

Hal ini berdasarkan firman-Nya dalam Surah Hud ayat 113 yang bermaksud:

“Dan janganlah kamu cenderung kepada orang-orang yang membuat zalim, nanti kamu akan disambar oleh api neraka, sedangkan kamu tiada sebarang penolong pun selain daripada Allah kemudian (dengan sebab kecenderungan kamu itu) kamu tidak akan mendapat pertolongan.”

Oleh yang demikian, kita sama sekali dilarang untuk memilih seseorang yang diketahui akan kezalimannya, kita tahu dirinya terbabit dalam gejala rasuah, tidak bermoral dan tidak berakhlak.

Meskipun orang tersebut merupakan ahli keluarga dan keturunan kita, kawan dan kenalan, kita dilarang memilih dan mengangkat orang yang bersikap sedemikian.

Jika direnungkan bersama, betapa besarnya peranan kita dalam usaha menentukan masa depan tanah air tercinta. Tentulah pilihan di tangan kita. Untuk itu, kita seharusnya bijak memilih pemimpin yang bersih, baik dari segi rekodnya dan pencapaiannya.

Kita seharusnya belajar dan mengambil pelajaran daripada sejarah yang telah terlakar dahulu. Pemimpin yang korupsi, mengambil dan menggunakan dana awam sesuka hati tanpa rasa bersalah, menyalah guna kuasa, semuanya ini pastinya kita tidak mahu dengar dan lihat lagi.

Kita sangat mengimpikan negara yang stabil dan dapat menjamin keselamatan warganya.

Oleh itu, apa yang boleh kita lakukan bagi mencapai impian tersebut adalah dengan kita bijak memilih, berikan mandat pada yang layak dan jangan sama sekali memilih mereka yang korupsi, tidak bersih dan sebagainya.

Ketahuilah bahawa undian ketika di dunia adalah untuk dihitung ketika di negeri akhirat.

Seruan pada mereka yang mencintai tanah air ini, setiap undian yang dibuat pasti akan dipersoalkan di hari akhirat.

Maka, lihatlah dengan mata nurani kita, apakah kita mahu menyaksikan negara ini dipacu oleh mereka yang kerjanya menipu rakyat, penuh korupsi dan sebagainya?

Sudah tentu kita tidak mahu lagi melihat drama episod bersiri ini terjadi. Semoga Allah merahmati kita semua.

Muhammad Faidhi Azis
Ketua Rakan Hidayah Perlis

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM Kecam Tragedi Tembakan di Christchurch

Satu tragedi ngeri telah menimpa komuniti Muslim di Christchurch, New Zealand apabila seorang lelaki bersenjata menembak secara rambang sekaligus menyebabkan 49 orang terbunuh dan ramai yang lain tercedera di dua buah masjid di bandar tersebut semalam.

Seluruh barisan kepimpinan dan ahli IKRAM berdukacita atas kejadian yang didalangi puak pelampau serta dipercayai membenci golongan Muslim dan kaum pendatang.

IKRAM mengucapkan takziah kepada ahli keluarga dan kenalan mangsa, baik warga Malaysia atau bukan.

IKRAM menyambut baik kecaman kerajaan New Zealand yang menganggap pembunuhan kolektif ini sebagai satu bentuk keganasan.

IKRAM juga memuji pihak berkuasa New Zealand atas profesionalisme dan kecekapan mereka dalam menangkap serta mengadili penjenayah.

Berikutan serangan keganasan ini, IKRAM juga menggesa kerajaan Malaysia untuk memastikan keselamatan rakyat Malaysia di New Zealand dan negara-negara lain terjamin.

Kejadian sebegini jelas tidak mencerminkan nilai rakyat New Zealand secara umum atau kepercayaan agama mereka. Sebaliknya, ia merupakan jenayah yang membabitkan puak pelampau serta menjejaskan kesejahteraan awam.

IKRAM turut percaya bahawa isu rasisme and ekstrisme adalah universal dan tidak terhad kepada kawasan atau masyarakat tertentu.

Maka, IKRAM menyeru orang ramai untuk cakna dan berwaspada terhadap bahaya rasisme dan ekstremisme. Selain itu, dunia perlu mengambil tindakan segera bagi membendung isu ini sebelum ia membarah.

Menerima kepelbagaian dan perbezaan agama dan bangsa adalah tunjang utama dalam menangani rasisme dan ekstremisme di mana-mana, termasuklah di negara kita yang tercinta.

Dr Hj Mohd Parid Sheikh AhmadPresiden IKRAM


Veveonah: Antara kepalsuan dan kebenaran

“Veveonah merupakan seorang YouTuber dan tidak ada peperiksaan. Kita dah semak dah, dia hanya YouTuber untuk ambil nama, dia terkenal sekejap dan dia buat hanya untuk hiburan.”

“Ini perbuatan yang kadang-kadang kita tertipu dan kadang-kadang kita jangan mudah tertipu dengan YouTuber untuk membuat isu,” kata Timbalan Menteri itu di Dewan Negara.

Sangat sedih dan kecewa dengan kenyataan Timbalan Menteri itu, Veveonah berkata, beliau bekerja keras untuk menjalani peperiksaan dalam talian beberapa bulan lalu dan tidak menyangka ia akan tular sedemikian rupa.

“Kali ini, berita mengenai saya tular lagi tapi dengan kesan yang tidak baik,” ujarnya dalam akaun Facebook miliknya.

Lantaran itu, Pengerusi UMS, Datuk Seri Masidi Manjun mengesahkan bahawa  Veveonah tidak menipu dan sememangnya telah mengambil peperiksaan akhir secara dalam talian pada 9 hingga 12 Jun 2020.

Menurutnya, beliau sendiri telah berjumpa dengan Timbalan Naib Canselor dan Pengarah Asasi Sains UMS untuk mendapatkan gambaran sebenar mengenai perkara itu.

Dalam akaun Twitternya, beliau menambah, Veveonah merupakan pelajar contoh dan telah ditawarkan untuk melanjutkan pengajian dalam bidang Sains Marin peringkat Ijazah di UMS.

Dengan penjelasan Pengerusi UMS sendiri, jelaslah kepada kita siapa yang membuat dakwaan palsu dan siapa yang bercakap benar. Walaupun Timbalan Menteri itu sudah memohon maaf, insiden ini amat memalukan apabila sesuatu dakwaan palsu keluar daripada mulut beliau di Dewan Negara yang mulia.

Naib Presiden Angkatan Belia Islam Malaysia (ABIM), Zairudin Hashim dalam kenyataannya menyeru agar segala bentuk buli siber khususnya ke atas Veveonah dihentikan.

“Ini bukan sahaja memalukan diri sendiri dan kredibiliti kabinet kerajaan, malah menjatuhkan maruah diri dan keluarga remaja ini, termasuk kampus yang mana tempat beliau belajar tercalar teruk disebabkan serangan ini,” tegasnya.

Beliau juga menggesa agar pihak kerajaan memberikan fokus kepada isu asal iaitu pembangunan infrastruktur pendukung jaringan Internet yang sememangnya lemah di Sabah dan Sarawak.

Sementara itu, Presiden sebuah badan mahasiswa, HARMONI Malaysia, Usaid Asmadi berkata, tuduhan terhadap Veveonah menggambarkan Timbalan Menteri itu gagal memahami isu akar kepada permasalahan yang berlaku dan tidak bersungguh-sungguh mahu menyelesaikan masalah yang sedang menimpa rakyat.

“Tuduhan ini juga telah memberikan kesan yang buruk kepada imej dan peribadi Veveonah Mosibin, secara langsung mempamerkan tindakan tidak wajar pimpinan negara yang telah membuli rakyat,” kata beliau.

Beliau turut menggesa agar kerajaan fokus untuk menyelesaikan masalah utama iaitu capaian Internet yang berkualiti dan meluas serta hak sama rata mahasiswa dalam mendapatkan pendidikan yang berkualiti.

“Masalah ini bukan menjadi masalah Veveonah semata, tetapi juga menjejaskan ramai lagi mahasiswa menjalani pengajian dalam talian,” tambahnya.

Insiden-insiden terlepas cakap, membuat dakwaan palsu dan tuduhan tidak berasas tidak sepatutnya berlaku terutamanya oleh Menteri, Timbalan Menteri dan para pemimpin berpengaruh kerana apabila kebenaran sesuatu itu tersingkap, ia pasti akan menjejaskan kredibiliti dan integriti mereka.

Namun begitu, insiden ini juga mencerminkan sikap sebahagian kita yang gemar menerima bulat-bulat apa saja berita tanpa memastikan kesahihannya terlebih dahulu.

Islam sudah lama menjelaskan prinsip tabayyun (selidik sebelum sebar) dan implikasi menyebarkan berita palsu supaya menjadi panduan kita semua.

“Wahai orang-orang yang beriman! Jika datang kepada kamu seorang fasik membawa sesuatu berita, maka selidikilah (untuk menentukan) kebenarannya, supaya kamu tidak menimpakan sesuatu kaum dengan perkara yang tidak diingini – dengan sebab kejahilan kamu (mengenainya) – sehingga menjadikan kamu menyesali apa yang kamu telah lakukan.” (Al-Hujuraat: 6)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Aktiviti Kebudayaan Perkukuh Perpaduan

Malaysia adalah sebuah negara yang terdiri daripada masyarakat yang berbilang kaum dan bangsa. Kepelbagaian kaum di negara ini mempunyai kelebihan yang boleh dinikmati bersama dengan adanya perancangan dan strategi yang tersusun.

Perancangan secara berperingkat mestilah dirancang antara kaum dan bangsa dari semasa ke semasa dalam pembentukan negara bangsa.

“Perpaduan nasional harus menjadi misi penting bagi negara. Ia memerlukan kerangka bersifat komprehensif yang akan mampu menterjemahkan sebaik mungkin wajah kerencaman masyarakat majmuk Malaysia. Keadilan, penerimaan dan toleransi perlu menjadi nilai asas kepada kerangka perpaduan nasional ini.” (Berita Harian, 31 Januari 2020)

Dalam merapatkan hubungan antara kaum, program serta aktiviti kebudayaan haruslah dilaksanakan dengan melibatkan semua kaum dengan pelbagai aktiviti serta gerak kerja.

Aktiviti kebudayaan ini merangkumi persembahan budaya, pembentukan galeri serta gerai budaya dan pertandingan yang melibatkan silang budaya.

Johari Yap dalam akhbar Sinar Harian bertarikh 11 Ogos 2019 menyatakan:

“Silang budaya berlaku apabila dua atau lebih individu daripada latar belakang berbeza berinteraksi.”

Beliau juga menegaskan bahawa perbezaan latar belakang ini mencakupi budaya luaran yang ketara seperti pakaian, rupa, bahasa, adat resam, makanan dan tempat tinggal.

Pihak kerajaaan bersama pertubuhan-pertubuhan bukan kerajaan (NGO) juga mestilah memperkukuhkan hubungan dalam kepelbagaian kaum dengan merancang aktiviti-aktiviti secara berkala bagi manfaat bersama.

Tujuan serta objektif perancangan aktiviti dan program sebegini adalah untuk merapatkan hubungan serta membina persepsi yang positif antara kaum.

Malah, ia dapat membantu semua pihak dalam bekerjasama dan bergerak untuk membina kehidupan yang lebih bermakna di negara kita.

Enizahura dalam akhbar Berita Harian menekankan bahawa:

“Kesepaduan dalam rakyat sebenarnya lahir daripada semangat penerimaan dan rasa hormat tinggi antara kaum dan agama. Justeru, keutamaan harus diberi kepada usaha membina sikap penerimaan diiringi nilai keluhuran budi pekerti dalam masyarakat.”

Kesatuan dan persefahaman antara kaum juga mestilah disuburkan secara berperingkat hingga terbentuknya sebuah masyarakat yang menjadi model dan contoh untuk kita semua.

Johari Yap menyebut lagi, “Apabila perbezaan budaya ini difahami ia akan melahirkan hubungan positif dan harmoni.”

Langkah-langkah pencegahan dan keprihatinan juga mestilah dilakukan dalam mengelakkan perselisihan faham, pertelingkahan dan pergaduhan antara kaum.

Pihak yang bertanggungjawab hendaklah membentuk pasukan dan jawatankuasa dalam menangani masalah dan sentimen perkauman.

Jika perkara ini diabaikan, pergaduhan dan konflik akan berterusan dan ia boleh mencetuskan api kemarahan antara kaum serta menyeret kepada masalah yang lebih besar seperti peperangan.

“Yayasan Keprihatinan Komuniti Malaysia (MCCF) menegaskan sentimen perkauman perlu ditangani dengan lebih efisien supaya ia tidak terus menjadi barah dalam negara ini yang masyarakatnya majmuk.” (Sinar Harian , 29 November 2022)

Harapan kami sebagai salah satu NGO, usaha dan perancangan dalam merapatkan hubungan antara kaum mestilah dirancang secara berterusan.

Usaha murni ini akan mendatangkan kesan dan impak positif dalam pembentukan sebuah ‘Masyarakat Negara Rahmah’ di negara kita ini.

Harriz Zainal Abidin
Kluster Perpaduan Nasional
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Palestin yang merdeka: Masihkah ada harapan?

Sejak April 2014, proses perdamaian antara Palestin dan Israel telah terhenti berikutan penolakan Israel untuk menghentikan kegiatan di wilayah-wilayah yang dijajah dan menerima sempadan pada tahun 1967 sebagai dasar rundingan penubuhan negara Palestin.

Terdapat permintaan untuk tindakan negara Arab dan sokongan antarabangsa bagi melancarkan ruang-ruang perundingan baru antara Palestin dan Israel melalui kata sepakat, yang pertama sejak kehadiran Joe Biden yang memegang kuasa sebagai presiden Amerika Syarikat pada 20 Januari 2021 lalu.

Ucapan yang dilaporkan oleh media Mesir dan Agensi Berita Palestin menyeru agar pentadbiran Amerika Syarikat yang baru melakukan usaha yang telus untuk mencapai perdamaian dan kata sepakat.

Dalam ucapan ketika diadakan mesyuarat tergempar Liga Arab baru-baru ini di ibu pejabat universiti di Kaherah, Menteri Luar Mesir, Sameh Shoukry mengatakan:

“Pertemuan kami hari ini adalah mesej yang kuat dan sebagai titik permulaan untuk menyatakan bahawa kita perlu bersatu untuk mencapai penyelesaian yang sewajarnya bagi memenuhi aspirasi rakyat Palestin.”

Beliau turut merujuk kepada kesungguhan negara Arab yang dilakukan sejak akhir tahun lalu bagi membuka jalan memulakan kembali usahasama dan mendesak pemerintahan Joe Biden untuk melakukan kata sepakat untuk mencapai perdamaian.

Sementara itu, Menteri Luar Negeri Jordan, Ayman Safadi menyeru perlunya inisiatif Arab untuk memulakan kembali rundingan yang serius dan nyata untuk mencapai solusi dua negara tersebut selain mendapatkan sokongan antarabangsa.

“Pentingnya memperkenalkan langkah-langkah ini sekarang dengan kerajaan baru Amerika Syarikat memulakannya.”

Menteri luar negeri Arab Saudi, Faisal Farhan meminta masyarakat antarabangsa untuk melakukan lebih banyak usaha bagi menghidupkan kembali proses damai yang akan mencapai penubuhan sebuah negara Palestin yang merdeka di sempadan 1967 dengan Baitulmaqdis Timur sebagai ibu kotanya.

Menteri Luar Lubnan, Charbel Wahba pula mengatakan bahawa pertemuan luar biasa ini berlaku pada waktu yang tepat.

“Ia bagi mendorong penyelesaian yang adil dan komprehensif serta memungkinkan mencapai perdamaian. Selain itu, dalam beberapa bulan akan datang, kita harus mendengar suara antarabanga untuk memastikan penyelesaian terhadap isu Palestin – Israel ini.”

Selain itu, Menteri Luar Kuwait, Ahmed Nasser al-Sabah menegaskan kembali kedudukan negaranya dalam usaha mencari jalan keluar yang adil untuk sebuah perdamaian yang membawa kepada penubuhan negara Palestin yang merdeka.

“Apa yang diperlukan adalah terus fokus kepada sasaran serta usaha yang berterusan bagi mengadakan perundingan dan dialog untuk mencapai pembentukan negara Palestin,” tegas Menteri Luar Negeri Maghribi, Nasser Bourita.

Menteri Luar Negeri Algeria, Sabri Boukadoum dengan tegas menuntut untuk mendapatkan kembali inisiatif bagi mewujudkan syarat-syarat yang sesuai bagi menghidupkan semula jalan rundingan berdasarkan syarat-syarat perdamaian yang telah disepakati.

“Perjuangan kami tidak ada yang lain selain membuka jalan untuk rundingan, dan kami menyeru semua pihak antarabangsa dengan kredibiliti dan pengaruh agar melakukan usaha yang jelas untuk melancarkan proses politik yang mempunyai masa depan yang jelas,” ujar Setiausaha Liga Arab, Ahmed Aboul Gheit dengan lantang ketika ucapannya.

Mesyuarat yang diadakan anjuran negara Mesir dan Jordan itu memfokuskan perbincangan situasi perkembangan di wilayah Arab dan isu mengenai Palestin.

Dalam situasi lain, tahanan Palestin telah memutuskan untuk memulakan demonstrasi menolak penindasan terhadap mereka oleh Pentadbiran Penjara Israel, sebagaimana dilaporkan Kelab Tawanan Palestin.

“Langkah-langkah protes terdiri daripada mengembalikan makanan dan kemudian langkah-langkah bertahap yang bergantung kepada tanggapan pihak pentadbiran penjara terhadap tuntutan mereka.”

Menurut institusi Palestin yang menguruskan urusan tahanan, sehingga akhir Januari lalu, jumlah tahanan Palestin di penjara Israel mencapai kira-kira 4,500 orang yang mana 37 orang daripadanya adalah wanita dan jumlah kanak-kanak di bawah umur sekitar 140 orang.

Oleh kerana sudah mencapai kesepakatan untuk menormalkan hubungan UAE-Israel pada 15 September 2020 di White House yang disaksikan mantan Presiden AS Donald Trump, Israel pun telah membuka kedutaannya di Abu Dhabi pada 24 Januari lalu.

Selanjutnya, delegasi UAE pula tiba di Israel pada hari Isnin lalu sebagai persiapan untuk membuka kedutaan Abu Dhabi di Tel Aviv.

Pada hari Ahad, 14 Februari 2021, Mohammed Mahmoud al-Khajah telah mengangkat sumpah sebagai duta UAE ke Israel di hadapan Naib Presiden UAE, Mohammed bin Rashid al-Maktoum.

Hakikatnya, Palestin ialah sebuah negara berdaulat di Timur Tengah di antara Laut Tengah dan Sungai Jordan, merangkumi Tebing Barat dan Gaza dengan Baitul Maqdis dirancang sebagai ibu negara. Walau bagaimanapun, pusat pentadbirannya kini terletak di Ramallah.

Tahukah kita, keseluruhan wilayah yang dituntut untuk negara Palestin telah diduduki sejak 1948 oleh Mesir, Jordan dan kemudiannya Israel selepas Perang Enam Hari pada tahun 1967?

Manakala selepas Perang Dunia Kedua pada 1947, Pertubuhan Bangsa-Bangsa Bersatu (PBB) menggunakan Pelan Pembahagian untuk Mandat Palestin yang mengesyorkan penubuhan sebuah negara Arab dan sebuah negara Yahudi yang merdeka dan mengantarabangsakan kota Baitulmaqdis.

Pelan pembahagian ini diterima oleh Yahudi tetapi ditolak oleh Arab. Sehari selepas pengisytiharan negara Yahudi di Tanah Israel (Eretz Israel) yang kemudiannya dikenali dengan nama Israel pada 14 Mei 1948, negara Arab yang berjiran serta masyarakat Palestin telah memprotes dan bertempur dengan tentera Israel. Ia dinamakan dengan peristiwa Nakbah.

Masyarakat perlu prihatin dan peduli dengan apa jua halangan bagi merealisasikan sebuah negara Palestin yang merdeka. Bukan hanya kerana bumi itu sebagai kiblat pertama umat Islam, tetapi atas dasar manusiawi yang mana setiap manusia inginkan kemerdekaan dan jauh daripada ancaman penindasan dan kezaliman.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Konflik Kashmir: Kesakitan dalam keindahan

Kashmir juga mungkin menjadi tumpuan selepas filem Bajrangi Bhaijaan lakonan Salman Khan yang merupakan filem kedua memperoleh kutipan tertinggi dalam sejarah filem Bollywood.

Tetapi di sebalik keindahan, tersirat 1001 kisah duka yang kini semakin meruncing di wilayah majoriti Muslim ini yang terletak di banjaran Himalaya dan Pir Panja.

Konflik Kashmir ini sudah berlanjutan lebih 70 tahun, lebih awal daripada konflik Israel-Palestin pada 1948 lagi.

Wilayah Kashmir terpisah kepada tiga negara, Pakistan menguasai bahagian barat laut, India di bahagian tengah dan selatan (Jammu dan Kashmir), dan China menguasai bahagian timur laut yang dikenali sebagai Aksai Chin.

Krisis ini meninggalkan kesan mendalam terhadap hubungan Pakistan-India yang bermula ketika proses kemerdekaan pada 1947.

Jika anda masih ingat tragedi Black Day pada 27 Oktober 1947 yang menjadi permulaan kepada konflik Kashmir pada hari ini apabila tentera India yang menduduki wilayah berkenaan yang pada ketika itu masih belum memutuskan untuk menjadi sebahagian daripada India atau Pakistan.

Tindakan India menempatkan tentera di wilayah itu diambil selepas Delhi mendakwa pemerintah Kashmir, Maharaja Hari Singh telah menandatangani ‘Surat Ikatan Penyertaan’ pada Oktober 1947 untuk menyerahkan Jammu dan Kashmir kepada India.

Penduduk Kashmir yang majoritinya beragama Islam lebih berminat untuk bergabung dengan Pakistan berbanding India kerana latar belakang yang sama daripada segi penduduk serta agama di negara berkenaan.

Sejak hari tersebut, India dan Pakistan saling bertelagah untuk merebut kawasan di wilayah Kashmir sehingga menyebabkan mereka terjebak dalam tiga peperangan iaitu pada 1947, 1965 dan 1971.

Ketiga-tiga peperangan meragut beribu-ribu nyawa penduduk awam dan peperangan berakhir selepas Pertubuhan Bangsa-Bangsa Bersatu (PBB) mengumumkan penguatkuasaan gencatan senjata.

India dan Pakistan juga hampir berperang buat kali keempat pada 2002 apabila kerajaan kedua-dua negara bertindak mengerahkan sejuta tentera lengkap bersenjata ke perbatasan kedua-dua kuasa nuklear itu, berhampiran wilayah Kashmir, namun berjaya dihalang pihak antarabangsa diketuai Amerika Syarikat (AS).

Konflik Kashmir juga merupakan asbab kedua-dua negara menjadi negara kuasa nuklear. India menjadi negara kuasa nuklear pada 10 Mei 1998, manakala Pakistan pada 28 Mei 1998.

India juga pernah berperang dengan China pada 1962 (Perang Sino-Indian) berkaitan isu Kashmir. Peperangan berakhir selepas kedua-dua pihak bersetuju meletak senjata, dengan sekutu India dalam peperangan tersebut, AS menyalahkan China kerana bertindak agresif dalam menyelesaikan isu sempadan Kashmir antara India-China.

Isu Kashmir bukan semata-mata perebutan wilayah. Pada 1947, apabila PBB meluluskan resolusi untuk dilaksanakan referendum dan telah memberi pilihan kepada Jammu dan Kashmir, India menggunakan pelbagai alasan untuk tidak melaksanakannya.

Ekoran daripada pemisahan India dan Pakistan, sebelumnya India telah bertindak menceroboh Kashmir dengan 1 juta tentera dan hakikat sebenar adalah hanya Kashmir satu-satunya wilayah dalam India sebelum merdeka dari British yang mempunyai majoriti penduduk muslim (90%).

Asasnya apabila India berpisah menjadi dua negara iaitu India dan Pakistan, Jammu dan Kashmir yang majoriti Muslim ingin bersama Pakistan tetapi India bertindak menceroboh Kashmir untuk menghalang proses tersebut. Apabila India menceroboh Kashmir dan membunuh 1 juta rakyat Kashmir, maka Pakistan tidak ada pilihan melainkan membela rakyat Kashmir yang tidak memiliki kekuatan untuk melindungi rakyatnya.

Secara keseluruhannya, konflik Kashmir yang telah mengorbankan ratusan ribu nyawa penduduk awam seharusnya dilihat sebagai simbol kegagalan masyarakat antarabangsa terutamanya PBB menangani krisis kemanusiaan ini.

Seperti isu Palestin, walaupun PBB telah mengeluarkan tiga resolusi pada 1948, 1949 serta 1957 berhubung isu Kashmir, namun semuanya hanya di atas kertas semata-mata tanpa ada sebarang usaha yang berkesan.

Kini Kashmir mula dipandang dunia, selepas peristiwa Pulwama Attack (14 Februari 2019) dan tindakan Pakistan menembak jatuh dua pesawat tentera India pada 26 Febuari lalu.

Penyelesaian yang lebih konkrit wajib dilakukan oleh PBB kerana jika konflik ini berterusan, sudah semestinya rakyat awam di Kashmir yang akan menjadi mangsa.

Kita mengidamkan Kashmir benar-benar aman, indah dan cantik satu hari nanti!

Rujukan:Prof Madya Dr Hafidzi Mohd Noor www.en.wikipedia.org/wiki/Kashmir_conflict https://www.aljazeera.com/news/2019/02/kashmir-conflict-explained-190227145750670.html

Muhammad Aiman Mohd ZinAktivis MyCAREFB: Aiman Khairul Azzam

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Teruskan tekanan terhadap COVID-19

“Pandemik COVID-19 tidak menunjukkan tanda-tanda corak bermusim dan pelonggaran sekatan akan menyebabkan lonjakan semula jangkitan,” jelasnya.

Beliau berkata, virus ini akan bangkit kembali dan masyarakat dunia perlu teruskan beri tekanan terhadap virus ini.

Angka jangkitan COVID-19 di seluruh dunia kini telah mencecah 20 juta kes dengan pertambahan lebih 200,000 kes baharu dalam tempoh 24 jam, menurut data terbaharu Johns Hopkins University. Jumlah kumulatif kematian global akibat COVID-19 kini melebihi 732,000 kes.

Dalam perkembangan berkaitan, Menteri Kanan (Kluster Keselamatan), Datuk Seri Ismail Sabri Yaakob berkata, pihaknya sedang menunggu keputusan KKM terhadap penggunaan pelindung muka (face shield) sebagai alternatif kepada pengguna pelitup muka bagi pelajar sekolah.

Bagi Ketua Pengarah Kesihatan, Datuk Dr Noor Hisham Abdullah, pemakaian pelindung muka adalah lebih baik walaupun masih tiada bukti ia dapat mengelakkan jangkitan COVID-19.

“Lebih baik pakai pelindung muka daripada tidak pakai langsung kerana peralatan itu sekurang-kurangnya dapat memberi perlindungan,” katanya.

Sementara itu, pakar perubatan dan dasar kesihatan awam, Dr Khor Swee Kheng berkata, kelalaian dan kealpaan rakyat dalam mematuhi SOP adalah satu masalah rumit untuk diselesaikan kerana normal baharu akan ambil masa yang sangat lama untuk diterapkan.

Menurutnya, kerajaan mempunyai insentif atau sebab untuk melabur lebih banyak tenaga dan penyelesaian yang lebih komprehensif untuk menangani masalah tersebut.

“Semua pemimpin di Malaysia harus menunjukkan kepimpinan melalui teladan dalam mematuhi SOP dan menjalankan penguatkuasaan undang-undang agar ia tidak menimbulkan keraguan di segenap lapisan masyarakat.”

Pengamalan penguatkuasaan undang-undang yang tidak konsisten ini tegasnya, akan melumpuh atau melemahkan perlawanan antara COVID dengan kita kerana tiada kepimpinan melalui teladan yang ditunjukkan oleh  kerajaan dan pemimpin Malaysia.

Sehubungan itu, beliau menyeru semua pemimpin Malaysia untuk bertindak dengan lebih bertanggungjawab dan menunjukkan teladan yang lebih baik untuk sama-sama melawan COVID-19.


Palestin: Keprihatinan merentas agama, bangsa

Jika Dome of the Rock kelihatan indah dengan kilauan kekuningannya, namun Masjid Al-Aqsa kelihatan telah luntur warnanya. Hakikatnya, berapa ramai yang mengetahui akan hal itu? Namun itulah Masjid yang dikisahkan Allah Subhanahuwataala dalam al-Quran.

Masjid al-Aqsa tidak lagi terhad hanya kepada isu menguasai binaan Kompleks al-Aqsa atau al-Haram asy-Syarif yang terletak di bahagian hujung timur Kota Lama Baitulmaqdis. Ia sebaliknya menjangkau hingga ke Baitulmaqdis dan isu tanah negara Palestin secara keseluruhannya.

Sebelum umat Islam solat menghadap Kaabah, Masjid al-Aqsa adalah kiblat yang pertama. Hal ini juga direkodkan dalam surah al-Baqarah ayat 143, yang maksudnya:

“Dan demikian (pula) Kami telah menjadikan kamu (umat Islam), umat yang adil dan pilihan agar kamu menjadi saksi atas (perbuatan) manusia dan agar Rasul (Muhammad) menjadi saksi atas (perbuatan) kamu. Dan Kami tidak menetapkan kiblat yang menjadi kiblatmu (sekarang) melainkan agar Kami mengetahui (supaya nyata) siapa yang mengikuti Rasul dan siapa yang membelot. Dan sungguh (pemindahan kiblat) itu terasa amat berat, kecuali bagi orang-orang yang telah diberi petunjuk oleh Allah; dan Allah tidak akan mensia-siakan imanmu. Sesungguhnya Allah Maha Pengasih lagi Maha Penyayang kepada manusia.”

Hakikat yang perlu diselami, bukan kerana itu sahaja kita sangat memberikan perhatian kepada Palestin, tetapi sebagaimana yang disabdakan Nabi Salallahualaihiwasallam; kerana Masjid al-Aqsa merupakan kiblat pertama bagi umat Islam:

لا تُشَدُّ الرِّحَالُ إِلاَّ إِلَى ثَلاثَةِ مَسَاجِد: المَسْجِدِ الحَرَام وَمَسْجِدِي هَذَا وَالمَسْجِدِ الأَقْصَى

“Bersungguh-sungguhlah untuk melakukan perjalanan ke tiga destinasi ini: Masjid al-Haram, Masjidku (Masjid an-Nabawi) dan al-Masjid al-Aqsa.” [Hadis Riwayat Bukhari (1189) dan Muslim (1397)]

Apabila sesiapa pun bertanya, mengapa kita memberikan perhatian kepada Palestin?

Ini jawapan yang mudah dapat kita berikan bahawa Palestin adalah Bumi yang Allah Subhanahuwataala berkati, bersesuaian dengan ayat-Ayat Allah dalam surah al-Israa’ ayat 1:

سُبْحَانَ الَّذِي أَسْرَىٰ بِعَبْدِهِ لَيْلًا مِّنَ الْمَسْجِدِ الْحَرَامِ إِلَى الْمَسْجِدِ الْأَقْصَى الَّذِي بَارَكْنَا حَوْلَهُ لِنُرِيَهُ مِنْ آيَاتِنَا ۚ إِنَّهُ هُوَ السَّمِيعُ الْبَصِيرُ

“Maha Suci Allah yang telah menjalankan hamba-Nya (Muhammad) pada malam hari dari Masjid al-Haram (di Makkah) ke Masjid al-Aqsa (di Palestin), yang Kami berkati sekelilingnya, untuk memperlihatkan kepadanya tanda-tanda (kekuasaan dan kebesaran) Kami. Sesungguhnya Allah jualah yang Maha Mendengar, lagi Maha Mengetahui.”

Tidak dapat dinafikan, walau kita jauh daripada negara itu, namun kita tetap mengambil peduli dengan isu yang menimpa rakyat Palestin. Kewajipan kita ke atas bumi suci Islam yang dijajah ini ialah membebaskannya.

Penulis berpeluang menemu bual beberapa orang untuk mengetahui apakah kesedaran yang kita laungkan untuk Palestin, mereka rasainya juga. Tiga soalan yang dikemukakan kepada mereka yang bertuah itu ialah:

1. Apakah yang anda tahu mengenai Palestin?

3. Kata-kata ucapan untuk rakyat Palestin

Ketika ditemui seorang lelaki yang baru selesai makan tengah hari di sebuah restoran di Seri kembangan berkata:

“Setahu saya, dulu Palestin adalah sebuah negara berdaulat. Namun semenjak dijajah oleh Israel, jadi negara yang tiada adidaya (kuasa), tiada power yang nak membuat undang-undang di negara sendiri berikutan negaranya ditindas,” kata Mukhtaruddin, seorang warganegara Indonesia yang sedang menyempurnakan urusan kerjanya di sini.

Dalam pada itu, ketika ditanya lagi apakah harapan beliau terhadap negara tersebut, beliau mengatakan:

“Sesedar diri saya, Palestin adalah sebuah negara yang merdeka. Dan saya harap Palestin segera mendapatkan kemerdekaannya, sebagaimana negara-negara lainnya, menjadi sebuah negara yang diiktiraf, tiada lagi penjajahan di buminya itu. Kerana apa yang berlaku sekarang ini adalah satu pencerobohan yang tidak sesuai dengan undang-undang antarabangsa yang siapa pun harapkan ialah kedamaian dan tertegaknya sebuah negara Palestin.”

Beliau turut melontarkan ucapan kepada sekalian rakyat Palestin ketika temu bual tersebut.

“Selamat berjuang kepada pejuang-pejuang Palestin. Teruskan perjuangan. Tekadkan perjuangan tersebut benar-benar untuk membela negara sendiri dan negara Islam. Masjid al-Aqsa, masjid Umat Islam. Masjid nomor tiga yang perlu diziarahi selepas Mekah. Ia kiblat kita pertama dulu. Dan sama-sama kita doakan agar negara Palestin cepat-cepat merdeka dan diiktiraf di dunia.”

Umum mengetahui, penjajahan yang menimpa Masjid al-Aqsa sejak tragedi an-Nakbah pada tahun 1967 dan sejak itu pelbagai penghinaan dan pencabulan telah menimpa masjid ketiga suci dalam Islam dan bumi Israk Mikraj itu.

Benarlah sebagaimana yang dikatakannya, Palestin adalah sebuah negara yang merdeka. Dan kita semua tentu berharap agar Palestin segera mendapatkan kemerdekaannya. Masjid diceroboh, dirosakkan, dibakar dan dicemari dengan upacara agama Yahudi. Bahkan, Zionis merancang untuk merampasnya sedikit demi sedikit secara makani dan zamani (ruang dan masa) dengan matlamat akhir untuk meruntuhkannya bagi membina kuil idaman mereka, Haykal Sulaiman.

Selain itu, jemaahnya? Mereka ditindas, dikasari dan dihalang masuk. Sebahagiannya ditangkap dan dipenjarakan atas tuduhan yang tidak masuk akal. Bahkan ada yang sengaja dibunuh. Keluarga mereka diancam dengan pengusiran, rumah mereka dirobohkan dan tanah mereka diragut kejam.

Dan segala itu berlanjutan sejak tahun 1967 sehingga hari ini tanpa mengira sama ada ia mendapat liputan berita atau tidak kerana inilah hakikat hidup di bawah penjajahan. Dan begitulah kehidupan yang dipenuhi keperitan, kesengsaraan dan penghinaan.

Dalam perkembangan berkaitan, ketika bertemu dengan pasangan berbangsa India dan beragama Hindu yang berasal dari Seremban ketika diajukan soalan ini, isterinya yang bernama Maniam berkata:

“Saya selalu baca di surat khabar. Nampak selalu ‘gaduh-gaduh’. Mereka ditindas oleh Israel. Yang sangat kasihannya budak-budak kecil dan orang tua. Saya tengok sangat sedih. Nak baca sampai habis pun tak sampai hati,” ujarnya sebak seakan bertakung air mata di kelopak matanya.

Beliau seakan tidak mampu melanjutkan bicaranya namun digagahnya juga meneruskan memberi jawapan untuk soalan selanjutnya.

“Saya tak tahu nak kata apa. Apa yang pasti, selalu di akhbar menampakkan ‘mereka’ gaduh-gaduh, banyak nampak darah dan menggambarkan kesakitan dan tangisan. Bila nampak begitu, saya tidak mampu meneruskan pembacaan, hati saya sangat sedih.”

Besarlah harapan daripada seorang wanita yang berusia 65 tahun ini agar kedamaian negara itu segera dikembalikan.

“Big peaceful is better. Itu yang saya suka dan ingin saksikan agar ‘mereka’ tak gaduh-gaduh lagi.”

Dalam pada itu, penulis berkesempatan bertanya kepada suaminya yang bernama Subramaniam yang berasal dari Perak, beliau berkata:

“Palestin adalah sebuah negara yang ada masalah pergaduhan yang telah berlangsung beberapa lama, yang dilakukan Israel. Namun sehingga kini, belum selesai lagi. Semua ini saya ketahui melalui surat khabar.”

Penulis merasa kagum dengan jawapan yang diberikan oleh seorang’uncle’ ini yang sering mengikuti perkembangan isu Palestin melalui berita di akhbar. Besarlah harapannya agar mereka (yang bergaduh itu) dapat segera berdamai. Duduk dan berbincang, selesaikan masalah yang dihadapi, bukan membiarkan ia berlarutan.

“Ini isu semua orang, tak kira agama dan warna kulit. Mereka patut hentikan pergaduhan tersebut supaya segera mencapai kedamaian,” demikian tegasnya ketika mengakhiri perbualan.

Berlainan agama dan bangsa tidak membataskan seseorang itu menterjemahkan rasanya terhadap Palestin. Kerana isu yang terjadi ini, sebenarnya adalah isu kemanusiaan yang mana, sekalian kita perlu mengambil tahu dan peduli dengan apa yang terjadi ke atas negara Palestin itu.

Ketika berpeluang bertemu seorang pemuda Cina dan bertanyakan soalan-soalan ini kepadanya, beliau menjawabnya dengan penuh keyakinan seakan selalu mengikuti perkembangan dan isu yang berlaku terhadap negara Palestin ini:

“Sebuah negara yang ditindas oleh sebuah negara lainnya iaitu Israel. Dan yang sangat kasihannya orang Palestin, tanahnya dirampas, rakyatnya diperlakukan sangat kejam.”

Sehubungan dengan itu, beliau berharap agar orang Palestin ini medapatkan kembali hak asasi manusia yang sepatutnya mereka dapat, pada masa yang terdekat ini.

“Dan saya mengharapkan agar mereka boleh mendapat semula tanah air mereka yang sepatutnya. Selain itu, saya mengharapkan agar anak-anak atau generasi akan datang dapat hidup dengan aman dan damai. Tiada lagi kezaliman seperti kini.”

Beliau yang berasal dari Melaka ini menyatakan sokongan terhadap Palestin dan menyatakan ia bukanlah hanya isu umat Islam, tetapi semua orang perlu mengetahuinya.

“Saya berharap agar rakyat Palestin di sana tetap teguh, tidak berputus asa, kerana perkara yang betul jangan takut untuk diperjuangkan.”

Begitulah suara yang dizahirkannya. Bukan mudah untuk mengungkapkan demikian jika kita sendiri tidak mengikuti perkembangan yang berlaku di Palestin itu.

Pelbagai sudut pandang yang diberikan masyarakat apabila ditanya mengenai Palestin. Namun, baru-baru ini, Presiden Donald Trump mengadakan pelan ‘damai’ yang dilaungkan sebagai ‘Deal of the Century’ (Tawaran Terhebat Abad Ini) bersama Israel.

Dan sepatutnya ia menjadi tawaran terburuk abad ini kerana ia berat sebelah, menguntungkan negara haram Israel dan dibuat tanpa persetujuan dan kehadiran seorang pun wakil dari Palestin.

Sejauh mana hal ini disedari kita sebagai Rakyat Malaysia? Namun, melalui temu bual yang diadakan ini, paling tidak melegakan penulis bahawa Palestin itu berjuang bukan sendiri walaupun di belakang Israel itu terdapat kuasa besar dunia iatu Amerika Syarikat, sebagaimana yang dikatakan Mohd Khalid.

“Palestin telah dijajah oleh Israel, sudah lama berlarutan. Dan rakyatnya dizalimi, dikenakan pelbagai practice of apartheid iaitu didiskriminasi, dilayan tidak seperti manusia selayaknya, ditindas, hingga menyebabkan pihak-pihak antarabangsa mengecam tindakan Israel tersebut.”

Beliau berkata, namun Israel mendapat sokongan daripada kuasa besar dunia, jadi lagi ligat ia buat macam-macam hingga menyebabkan sehingga hari ini, tidak selesai lagi isu tentang Palestin.

“Saya mengharapkan mereka mendapat pembelaan yang sepatutnya, yang sewajarnya daripada kita rakyat Malaysia dan warga dunia sebab jika kita tidak memberikan sokongan kepada mereka, siapalah mereka nak berdepan dengan Israel dan kuasa besar dunia seperti amerika yang berada di belakang mereka.

“Jadi, kita perlu menyokong mereka dengan sedaya upaya kita, sama ada daripada sudut kewangan, sokongan politik dan sebagainya supaya suatu hari nanti kita melihat Palestin yang bebas dan merdeka.”

Bersungguh-sungguh beliau menyampaikannya, ketika ditanya soalan mengenai harapannya. Tanpa berselindung apalagi gentar, beliau menzahirkan rasa yang terpendam mengenai Palestin.

“Saya mendoakan mereka dapat terus berjuang, sabar dengan perjuangan yang dilalui, insya-Allah kami di Malaysia akan berusaha menyokong sehabis baik, atas kapasiti kami ke atas perjuangan rakyat Palestin. Dan insya-Allah, Palestin akan mendapat kejayaan akhirnya.”

Demikianlah, apabila ditanya kenapa ingatan kita perlu ada untuk Palestin, kerana sesungguhnya Palestin adalah tempat tinggal para Nabi. Nabi Ibrahim berhijrah ke Palestin. Nabi Luth alaihissalam diselamatkan oleh Allah Subahnahuwataala dari azab yang turun pada kaumnya menuju bumi yang diberkati iaitu bumi Palestin.

Selain itu, Nabi Daud alaihissalam tinggal di Palestin dan membangunkan mihrabnya dan Nabi Sulaiman alaihissalam memerintah seluruh dunia dari Palestin, kisahnya yang popular dengan semut dan berkata: “Hai semut masuklah ke tempat tinggal kalian,” tempat yang disebut dengan wadi an-naml (lembah semut) di Palestin, iaitu berdekatan ‘Asqalan.

Perlu diketahui juga, di Palestin juga terdapat Mihrab Zakaria alaihissalam, sebagaimana Musa alaihissalam meminta kaumnya memasuki ‘Bumi Muqaddasah’, ia menamakan dengan al-Muqaddasah, iaitu suci dari syirik, dan dijadikan tempat tinggal para Nabi.

Hakikatnya, banyak mukjizat yang terjadi di dalamnya di antaranya kelahiran Nabi Isa dari ibunya Maryam, seorang gadis kecil tanpa suami, dan Allah mengangkatnya ketika Bani Israil sepakat untuk membunuhnya. Di Palestin, Maryam alaihassalam menggoyangkan sepohon batang kurma setelah kelahiran bayinya dalam keadaan paling lemah.

Tidak terkecuali, termasuk tanda-tanda akhir zaman di Palestin, Nabi Isa akan turun di menara putih, dan akan membunuh Dajjal di gerbang Lod Palestin, dan itu adalah tanah Mahsyar dan Mansyar, dan Yakjuj dan Makjuj akan dibunuh di bumi Palestin pada akhir zaman kelak.

Masjid di Palestin termaktubnya kiblat pertama setelah diperintahkan solat dan ketika Nabi berhijrah ke Madinah, malaikat Jibril turun dan baginda sedang menunaikan solat.

Jibril alaihissalam memerintahkan untuk mengubah kiblat dari Baitul Maqdis ke Makkah al-Mukarramah lalu masjid tempat baginda solat itu dinamakan masjid Dzulqiblatain (dua kiblat).

Selain itu, ketika Rasulullah melakukan Israk, baginda pergi ke Baitulmaqdis sebelum Mikraj ke langit. Inilah terminal pertama baginda berhenti setelah berangkat dari Makkah menuju ke langit dan baginda menjadi imam solat para Nabi kerana tempat ini menjadi makam para Nabi.

Abu Dzar radhiyallahuanhu pernah bertanya kepada Rasulullah: “Masjid mana yang pertama diletakkan oleh Allah di muka bumi?” Baginda menjawab, “Masjid al-Haram.” Aku bertanya lagi, “Kemudian masjid mana?” Baginda menjawab, “Masjid al-Aqsa.” Aku bertanya lagi, “Berapa jarak antara keduanya?” Baginda menjawab, “40 tahun.” Kemudian baginda bersabda, “Di mana pun solat menjumpaimu, maka solatlah dan bumi bagi kalian adalah masjid.”

Siapa pun kita, apa pun bangsa dan agama yang dianuti, isu berkaitan Palestin ini telah sangat jelas bahawa ia adalah isu kemanusiaan. Bukan tertakluk pada umat Islam sahaja yang perlu peka dan peduli, tetapi merentasi semuanya. Kepedulian kita semua inilah perlu diterjemahkan agar dapat menggerunkan kuasa besar dunia yang semakin hari, semakin menggila dengan rakusnya.

Kita semua bersama Palestin. Teruskan doa dan usaha untuk merealisasikan ia mendapatkan kembali negaranya itu. Big peaceful is better. Kemerdekaan untuk Palestin, bersama kita ungkapkan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Beza Ilmu, Pengetahuan: Pembelajaran Sepanjang Hayat

Manusia dilahirkan dengan satu perasaan ingin tahu. Instinct ini merupakan aset utama yang akan menentukan hala tuju hidupnya. Semangat ingin tahu ini jika dibelai dan didorong dengan baik, mampu melonjakkan potensi seseorang menjadi manusia yang berkualiti serta berbakti.

Jika diperhatikan, kanak-kanak mempunyai semangat ingin tahu yang tinggi. Mereka berminat untuk belajar dalam tahun-tahun awal perkembangannya. Mereka ingin tahu tentang semua yang berlaku di sekelilingnya.

Oleh sebab itu, kanak-kanak akan bertanya soalan-soalan yang kadang-kadang orang dewasa tidak dijangkakan. ‘Keingintahuan’ inilah yang mencetus semangat dan keinginan semula jadi untuk belajar seterusnya memahami banyak perkara.

Kedatangan Islam dengan sanjungan tinggi terhadap ilmu pengetahuan adalah pelengkap kepada aset kemanusiaan tersebut.

Islam menjadikan ilmu sebagai keutamaan bagi manusia. Lihat sahaja wahyu pertama yang diturunkan kepada Nabi Muhammad SAW. “Iqra’!” merupakan suruhan yang bermesej ‘agung’ bagi manusia menjalani kehidupannya.

Suruhan “bacalah” tersebut bukan sahaja suruhan untuk membaca al-Quran sebagai sumber hukum-hukum berkaitan agama, malah suruhan membaca tersebut termasuklah membaca ayat-ayat Allah yang tidak bertulis seperti penciptaan manusia dan kejadian alam yang serba hebat.

Tidak lain dan tidak bukan, dengan membaca dan memerhatikan, manusia akan memperoleh ilmu pengetahuan yang akan meningkatkan kualiti diri juga peribadi.

Ilmu yang disanjung dalam Islam bukan sahaja ilmu yang berkaitan agama dan ketuhanan semata-mata, tetapi turut merangkumi ilmu-ilmu bersifat keduniaan yang lain.

Prof Syed Naquib al-Attas dalam bukunya Islam & Secularisme menjelaskan bahawa ilmu diperolehi daripada maklumat yang benar dan memberikan makna ke dalam diri seseorang.

Menurut beliau, ilmu dan maklumat ialah dua perkara yang berbeza. Maklumat ialah pengetahuan yang bersifat lebih umum, manakala ilmu lebih khusus.

Jelas beliau lagi, ilmu dikaitkan dengan kegiatan manusia untuk mendapatkan kebenaran yang pasti tentang sesuatu perkara, sedangkan pengetahuan boleh jadi bersifat benar atau sebaliknya.

Beliau juga menegaskan bahawa sumber segala ilmu ialah Allah SWT. Proses mendapatkan ilmu pengetahuan bermula dengan perolehan maklumat dan pengetahuan. Ilmu diperolehi dengan pelbagai cara iaitu dengan menggunakan deria, berfikir, belajar, mengkaji dan meneliti.

Setiap perkara yang diterima perlu dihubungkan secara betul dengan maklumat sedia ada dalam sistem pemikiran manusia.

Analisis dan sintesis yang berlaku dalam pemikiran tersebut akan menerbitkan kefahaman dan seterusnya memberikan makna kepada manusia. Makna tersebutlah yang akan membentuk peribadi dan kualiti diri seseorang.

Ilmu mempunyai peranan yang penting kepada manusia sepanjang hayatnya. Malah, ilmu yang baik jika disampaikan, mampu menjadi amal jariah kebaikan selepas kematian. Oleh itu, menuntut ilmu tidak hanya terhad kepada alam persekolahan atau menara gading. Perolehan ilmu juga tidak hanya terhad dalam kelas-kelas pengajian yang formal.

Menurut Islam, proses pembelajaran berlaku sepanjang hayat. Rasulullah SAW menjelaskan dalam hadis baginda yang diriwayatkan oleh Ibn Abd al-Barr bahawa menuntut ilmu adalah kewajipan seorang Muslim. Pernyataan yang mutlak ini membawa mesej bahawa kewajipan tersebut tidak terhad kepada tempoh atau umur tertentu.

Dalam hadis yang lain melalui periwayatan al-Tabrani, Abu Na’im dan Ibn Abd al-Barr, Rasulullah SAW menjelaskan bahawa hari yang dilalui oleh seseorang tidak akan bermakna jika tiada penambahan ilmu.

Ini adalah kerana ilmu dapat menambah nilai takwa pada diri manusia. Takwa pula memberikan impak yang sangat positif pada peribadi seorang Muslim.

Konsep pembelajaran sepanjang hayat ini juga turut dipromosikan oleh masyarakat global pada masa kini.

UNESCO telah menubuhkan Institute of Life Long Learning bertujuan menggariskan dasar dan polisi bagi menggalakkan masyarakat dunia untuk menjadikan pembelajaran sebagai satu gaya hidup yang berterusan.

Selain itu, pembelajaran sepanjang hayat juga turut dijadikan sebagai salah satu daripada agenda Sustainable Development Goals (SDG).

Pembelajaran sepanjang hayat yang dipromosikan oleh UNESCO merangkumi empat tunjang iaitu pembelajaran untuk mengetahui, pembelajaran untuk melakukan, pembelajaran untuk menjadi apa atau siapa, dan pembelajaran untuk hidup bersama masyarakat. Seterusnya, menjadikan empat tunjang ini membentuk proses pembelajaran yang sempurna.

Hakikatnya, kehidupan manusia merupakan sumber ilmu itu sendiri. Oleh itu, proses pembelajaran untuk golongan dewasa berlaku secara formal dan tidak formal.

Pada masa kini, golongan dewasa perlu belajar dan mempunyai ilmu yang lebih. Ini adalah kerana perkembangan dunia yang bersifat pantas dan radikal.

Perkembangan ini melahirkan pelbagai cabaran kehidupan sama ada berbentuk fizikal ataupun sebaliknya. Cabaran-cabaran hidup pada masa kini menuntut manusia untuk menjadi lebih kuat dan kreatif demi menghadapinya dengan baik.

Sebagaimana yang disebutkan oleh Prof Syed Naquib al-Attas tadi, ilmu memberikan makna kepada peribadi seseorang. Seharusnya makna tersebut terserlah pada tingkah laku dan perwatakan seseorang.

Kita dapat lihat perbezaan antara orang yang berilmu dan tidak berilmu. Maklumat dan pengetahuan sahaja tidak cukup, malah perlu didalami dengan kefahaman yang benar supaya menjadi ilmu yang bermanfaat.

Namun, arus kemajuan dan keterbukaan peluang pendidikan sepanjang hayat pun, kita menghadapi kesenjangan pembangunan yang holistik dalam masyarakat.

Masalah kebejatan akhlak pada hari ini bukan sahaja berlaku dalam kalangan orang yang tidak berpendidikan. Apa yang memburukkan keadaan ialah kebejatan tersebut berlaku dalam kalangan yang mempunyai ilmu pengetahuan dan berpendidikan tinggi.

Permasalahan ini makin meruncing dengan kemajuan teknologi maklumat yang berupaya menyampaikan segala berita dalam masa yang amat singkat.

Maklumat beredar tanpa kawalan dan sempadan menyebabkan kekeliruan dalam kalangan sesetengah masyarakat terutamanya golongan muda yang baharu mengenal ‘dunia.’

Persoalan tindakan menyalahi ilmu yang ada pernah dibincangkan sejak berkurun lama. Sejak zaman Yunani lagi, masalah ini dikenali sebagai akrasia iaitu seseorang yang melakukan sesuatu yang bertentangan dengan pertimbangan akalnya sendiri.

Bagi Socrates, orang yang sedemikian pada hakikatnya tidak boleh dikira berilmu kerana ilmu adalah sifat bagi diri.

Manakala, Aristotle berpandangan orang itu masih dikira berilmu kerana perbuatan yang menyalahi ilmu itu tidak mengubah keyakinannya bahawa ia suatu kesalahan.

Ilmu tanpa amal, di mana salahnya?

Islam memandang berat masalah ilmu yang tidak diamalkan, dan buktinya terdapat banyak sekali hadis yang mencela orang-orang yang berilmu tetapi tidak memanfaatkan ilmunya, iaitu tidak mengamalkannya untuk kebaikan diri dan masyarakat sekeliling.

Antara hadis yang sering disebut orang adalah hadis yang membandingkan ilmu yang tidak diamalkan seumpama pohon yang tidak berbuah, manakala hadis yang lain pula menyebut bahawa di akhirat kelak ilmuwan yang tidak beramal dengan ilmunya akan ke neraka lebih dahulu daripada penyembah berhala.

Perkataan-perkataan ini adalah sebahagian kecil daripada contoh-contoh yang menunjukkan bahawa tujuan sebenar ilmu itu adalah untuk diamalkan, dan apabila ia tidak diamalkan, maka suatu kerosakan besar telah berlaku.

Seharusnya ilmu yang bermanfaat itu mampu membentuk peribadi mulia yang terzahir pada cara berfikir, tindakan dan percakapan serta perwatakan. Ketidaksetaraan antara ilmu dan peribadi perlu menjadi perhatian semua pihak.

Kekurangan amalan kepada ilmu yang ada, jika tidak disantuni sebaiknya akan menjadi barah kepada kesejahteraan masyarakat. Mengapa pendidikan yang diperolehi tidak mampu melahirkan peribadi-peribadi unggul dan mulia? Mengapa golongan berpendidikan mempunyai perilaku yang tidak boleh diterima akal?

Tingkah dan percakapan yang tidak dapat dikawal sering kali meninggalkan kesan yang buruk dan berpanjangan terutamanya bagi yang mendengar secara langsung. Benarlah kata orang-orang tua, “Terlajak perahu boleh diundur, terlajak kata buruk padahnya.”

Sering kali kita mendengar pesanan agar berfikir sebelum bertutur, letakkan lidah di sebalik akal. Moga-moga ilmu yang diperolehi dapat menjadikan kita daripada kalangan yang cerdik sebagaimana dalam peribahasa Melayu, “Hati orang yang bodoh itu di mulutnya, dan lidah orang yang cerdik itu di belakang hatinya.”

Selamat mengamalkan ilmu yang ada agar ia menjadi manfaat kebaikan yang berpanjangan walaupun setelah tiada nanti.

Dr Hamidah Mat
Timbalan Dekan Fakulti Sains Sosial dan Kemanusiaan
Open University Malaysia (OUM)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kelonggaran SOP diputuskan minggu ini

SERI KEMBANGAN – Kelonggaran terhadap individu yang telah lengkap dua dos vaksin Covid-19 akan diputuskan dalam Mesyuarat Majlis Pemulihan Negara (MPN) minggu ini, kata Perdana Menteri Tan Sri Muhyiddin Yassin.

Mesyuarat MPN akan mengambil kira kriteria kelonggaran yang akan diberikan kepada kumpulan tersebut termasuk mempertimbangkan kebenaran merentas daerah.

“Ini bagi memastikan penerima lengkap dua dos vaksin Covid-19 tidak terikat dengan keadaan penguatkuasaan prosedur operasi standard (SOP) terlalu lama,” ujar beliau.

Menurutnya, keputusan tersebut akan turut mengambil kira pembukaan sektor ekonomi, dengan syarat industri bersedia mematuhi SOP dan tidak mempunyai kes Covid-19.

“Premis berkenaan boleh dipertimbangkan untuk dibuka lebih awal dalam Fasa 2 Pelan Pemulihan Negara (PPN) sekiranya pengusaha menjalankan ujian saringan kepada pekerja sekurang-kurangnya seminggu sekali.”

Dalam pada itu, Kementerian Kesihatan Malaysia (KKM) melaporkan kes harian positif Covid-19 merekodkan sebanyak 10,710 kes pada Ahad.

Manakala, kes kematian tertinggi direkodkan iaitu sebanyak 153 menjadikan jumlah keseluruhannya 7,019 kes.

“Jumlah itu membabitkan 6,317 kes kategori satu manakala 4,162 kes kategori dua iaitu bergejala ringan,” kata Ketua Pengarah Kesihatan Tan Sri Dr Noor Hisham Abdullah.

Tambahnya lagi, sebanyak 91 kes mengalami radang paru-paru (kategori tiga), 45 kes dikesan mempunyai radang paru-paru dan memerlukan bantuan pernafasan (kategori empat) sementara 95 kes yang lain adalah kritikal (kategori lima).

“Selangor kekal negeri tertinggi melaporkan kes harian baharu iaitu 4,828 diikuti Kuala Lumpur (945), Johor (808), Negeri Sembilan (771), Kedah (696) dan Sabah (666).”

Perak pula merekodkan 407 kes, Pahang (369), Pulau Pinang (295), Melaka (289), Sarawak (261), Terengganu (123), Putrajaya (51), Labuan (50) dan Perlis (5).

“Pertambahan itu menjadikan jumlah keseluruhannya sebanyak 916,561 kes,” ujar Dr Noor Hisham.

Beliau berkata, sebanyak 124,593 jumlah kes aktif direkodkan di seluruh negara termasuk 909 pesakit berada di unit rawatan rapi (ICU).

“Sebanyak 445 kes adalah memerlukan bantuan pernafasan dan sebanyak 5,778 kes sembuh sekali gus menjadikan jumlah kumulatifnya, 784, 949 kes.”


Ibu bapa punca anak ketagihan gajet?

Seorang rakan saya yang sudah hampir 20 tahun terlibat dalam bidang pendidikan awal kanak-kanak pernah menulis sebuah hantaran di Facebook beliau tentang ibu bapa yang memberikan gajet kepada anak sementara menunggu makanan di kedai makan.

Beliau menulis berdasarkan pemerhatiannya iaitu menasihati ibu bapa agar lebih berkomunikasi dan berbual dengan anak daripada memberikan gajet sementara menunggu.

Hantarannya itu mendapat pelbagai kritikan dan kecaman terutamanya daripada para ibu.

Malah, ada yang menggunakan bahasa kesat dan menyerang peribadi serta keluarga rakan saya itu berdasarkan gambar-gambar di Facebook beliau, hanya kerana para ibu merasa defensif dan tidak bersetuju dengan beliau.

Soalan lazim yang ditanya apabila tidak bersetuju:

“Dia ni ada anak ke tak ni? Mesti tak ada anak kan.” Selalunya itulah ‘kesimpulan’ yang dibuat apabila dinasihati.

Rakan saya mempunyai empat orang anak, memiliki ijazah sarjana dalam bidang pendidikan awal kanak-kanak dan memiliki rangkaian ‘playschool’ dan tadika beliau sendiri.

Oleh itu, beliau menulis dan menasihati bukan sahaja daripada pemerhatian dan pengalaman, malah juga berdasarkan ilmu pengetahuan.

Saya sendiri berasa sedih melihat kanak-kanak sekarang yang tidak berpeluang untuk memerhati dan memberi perhatian kepada dunia sekeliling mereka.

Pemberian gajet tidak kira waktu dan tempat telah meragut minat dan kecenderungan semula jadi kanak-kanak untuk memerhati persekitaran mereka, memerhati benda yang bergerak, memerhati manusia yang bercakap, memerhati riak wajah dan memek muka manusia, memahami aktiviti yang berlangsung di sekeliling mereka.

Tidak terkecuali, mereka tidak dapat menikmati flora dan fauna di sekitar mereka, mempelajari adab dengan orang sekeliling, juga menghargai dan mensyukuri makanan yang disuap ke dalam mulut kerana mata tidak lepas daripada gajet.

Sebab utama yang diberikan oleh ibu bapa adalah tidak mahu anak meragam di kedai makan, tidak mahu anak merayau apalagi mengganggu orang lain.

Perkara ini seumpama ayam dan telur.  Apabila anak meragam, gajet diberikan, anak mendapat akal bagaimana untuk ‘memeras ugut’ ibu bapa agar memberikan gajet.

Kanak-kanak sangat bijak dan banyak akal mereka untuk mendapatkan apa yang mereka mahu (tidak semestinya perlu).

Saya sering melihat anak kecil yang tidak meragam terus diberikan gajet sebelum makan. Kita sering menyalahkan kanak-kanak ketagih gajet, walhal ibu bapa yang ketagih memberikan gajet kepada anak kerana itu ‘quick fix solution’.

Saya juga pernah melihat seorang anak kecil berusia lingkungan dua tahun yang kelihatan sangat tertarik membelek-belek buku menu di hadapannya akhirnya pasrah kerana buku menu itu digantikan dengan gajet oleh si ayah. Walhal, mereka sudah pun membuat pesanan dan anak itu belum meragam apabila gajet diberikan.

Biarlah dia membelek. Banyak yang boleh dibualkan dengan anak tentang menu dan gambar-gambar makanan. Selain itu, ayah boleh bacakan menu untuk anak agar dia tahu bahawa simbol yang dilihat itu mengeluarkan bunyi yang menghasilkan perkataan.

Baru-baru ini saya melihat dua orang kanak-kanak dari mula berjalan masuk ke kedai makan, sudah pun mata melekat ke gajet. Apabila mereka duduk sambung lagi dengan gajet, waktu makan mata masih asyik dengan gajet.

Saya terfikir jika alasan yang diberikan oleh ibu bapa bahawa tidak mahu anak meragam itu sah, maka alangkah kasihan anak-anak ini kerana ibu bapa mereka tidak tahu bagaimana cara untuk menguruskan anak-anak ini hinggakan sepanjang masa harus bergantung kepada gajet.

Gajet menjadi ‘ayah’ dan gajet menjadi ‘ibu’ yang berbual, menasihati, memberi tumpuan, bercerita dan bergurau senda sementara menunggu makanan.

Gajet tidak dapat mengajar adab di meja makan dan gajet tidak dapat mengajar adab agar tidak mengganggu orang lain. Yang dapat mengajar adab ini hanyalah manusia yang memahami tentang adab, iaitu ibu bapa.

Selama berdekad lamanya anak-anak diajar adab di meja makan tanpa gajet. Berilah peluang untuk kanak-kanak memerhati persekitaran mereka apabila mereka berada di luar.

Banyak soal manusiawi yang boleh dipelajari dan dialami oleh kanak-kanak yang tidak mampu diajar oleh mesin. Gajet itu perlu tetapi pastikan gajet ada tempat dan waktunya.

Noor Afidah Abu Bakar
Parent Connect Consultancy

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Implikasi ibadah qurban dalam perjuangan membebaskan al-Aqsa

Ibadah qurban adalah sunnah para Nabi sejak awal. Ia telah disyariatkan dari Nabi Adam AS di mana anak-anak baginda telah diperintahkan oleh Allah melakukan ibadah tersebut sebagai suatu ujian.

Riwayat menunjukkan bahawa Habil telah melepasi ujian tersebut dan mendapat keredhaan Allah sedang Qabil gagal dimurkai oleh Allah. Sesungguhnya ibadah qurban yang disyariatkan kepada umat Muhammad SAW adalah mengambil sempena dari ibadah qurban yang diperintahkan kepada keluarga Ibrahim AS.

Sesungguhnya Nabi Ibrahim AS dan Nabi Ismail AS telah melepasi satu tahap ujian yang membuktikan kesediaan untuk melaksanakan perintah Allah meski ianya amat berat iaitu seorang ayah diperintahkan untuk menyembelih anaknya sendiri. Sebagai ganjaran di atas kesabaran dan benarnya iman keluarga Ibrahim maka Allah telah menggantikan Ismail dengan sebuah domba yang besar.

Hari ini ibadah qurban ini dihayati dalam bentuk menyembelih haiwan ternakan pada Hari Raya Qurban. Ia adalah satu lambang bahawa seorang muslim sentiasa bersedia untuk berqurban demi meninggikan kalimah Allah dalam semua keadaan.

Jika Ibrahim AS bersedia menuruti perintah Allah untuk mengorbankan anak yang paling disayanginya, maka tidak ada yang menghalang seorang Muslim untuk mengorbankan apa sahaja pada dirinya demi melaksanakan perintah Allah SWT.

Ibadah qurban juga adalah lambang perpaduan ummah yang tidak mengenali batas sempadan. Pada hari ini, sering kali umat Islam digalakkan untuk berkorban kepada ‘yang lebih memerlukan’.

Daging ibadah qurban akan diagih-agihkan di tempat-tempat di mana umat Islam menderita akibat konflik, peperangan dan bencana alam. Kini terdapat pelbagai skim penyertaan ibadah qurban yang disempurnakan melalui inisiatif pelbagai NGO di negara-negara umat Islam yang menjadi keutamaan.

Namun yang lebih penting daripada ibadah qurban itu sendiri ialah sejauh manakah umat Islam menghayati hikmah di sebaliknya. Ia bukan sekadar menyembelih haiwan qurban dan daging diagih-agihkan kepada fakir miskin setiap tahun tanpa diiringi dengan perubahan sikap dan keutamaan dalam menyusun agenda kehidupan.

Sesungguhnya ibadah qurban yang dilakukan pada pagi Eid-ul-Adha itu hanyalah satu permulaan dan penterjemahan kepada tekad yang bulat untuk sedia berkorban dalam setiap ketika.

Solidariti umat bukan diukur dengan menagihkan daging qurban setahun sekali kemudian melupakan tanggungjawab yang lebih besar untuk membela umat Islam di mana sahaja mereka berada.

Di Palestin khususnya, tanggungjawab umat Islam tidak selesai dengan hanya melakukan ibadah qurban, kemudian melupakan penderitaan saudara-saudara seakidah yang ditindas oleh musuh-musuh zionis sepanjang masa.

Rakyat Palestin sudah terjajah lebih dari 61 tahun kini dan Baitul Maqdis tanah suci umat Islam serta Masjid al-Aqsa yang terdapat di sana sudah berada dalam cengkaman zionis selama lebih dari 45 tahun.

Tentunya umat Islam punya kewajipan untuk membebaskan tanah suci umat Islam dan memelihara kesucian Masjid al-Aqsa yang sentiasa diancam oleh musuh-musuh zionis Israel.

Jika warga Palestin berada di barisan depan bumi ribat Baitul Maqdis (bumi peperangan), maka saudara-saudara seiman di seluruh dunia memberi mereka segala bantuan dan sokongan yang diperlukan untuk memenangkan jihad ini.

Saudara-saudara mereka tidak akan membiarkan mereka bersendirian mempertahankan tanah suci umat Islam. Lebih dahsyat lagi jika saudara-saudara mereka berkhianat dan bersekongkol pula dengan musuh-musuh mereka dalam menjalankan makar untuk melemahkan perjuangan rakyat Palestin seperti yang berlaku pada hari ini.

Alhamdulillah, kini perjuangan rakyat Palestin mula memasuki fasa baru. Rejim-rejim Arab yang selama ini bersekongkol dengan musuh-musuh umat Islam tumbang satu demi satu.

Rejim-rejim Arab yang berjiran dengan Negara Palestin yang terjajah sebelum ini telah menambah derita rakyat Palestin. Mereka bukan melegakan sebaliknya tunduk kepada Israel dan pelindungnya Amerika Syarikat untuk mengenakan pelbagai tekanan dan kezaliman berterusan kepada umat Islam di Palestin. Selama hampir lima tahun Gaza dikepung dari semua arah.

Rafah sebagai satu-satunya laluan keluar masuk jalan darat ke Mesir tertutup rapat dan hanya dibuka secara terhad untuk sehari dua dalam sebulan dengan pelbagai syarat tidak munasabah kepada rakyat Palestin untuk menyeberang masuk ke Mesir bagi mendapatkan barang-barang asas dan keperluan harian.

Tumbangnya diktator Arab yang mencengkam rakyatnya sendiri adalah satu bukti bahawa kezaliman yang dilakukan ke atas rakyat Palestin akan berakhir. Soalnya, bukan apakah Palestin akan bebas merdeka dari cengkaman Israel, tetapi soalnya sekarang ialah bila ia akan dibebaskan.

Pengorbanan yang dilakukan oleh umat Islam pada dua tahun kebelakangan ini amat memberangsangkan. Bantuan kewangan yang datang mencurah-curah daripada rakyat Malaysia khususnya umat Islam untuk meringankan beban saudara-saudaranya Palestin adalah bukti pertautan hati umat Islam.

Pada misi kemanusiaan yang diterajui oleh Aqsa Syarif pada bulan Ramadhan-Syawal yang lepas iaitu melalui misi A2G8 (Misi ke 8 Aqsa Syarif ke Gaza), rakyat Malaysia telah menyalurkan sumbangan dalam bentuk pelbagai pelaksanaan projek lestari (kilang roti, akuakultur, ladang ternakan lembu, bantuan modal untuk pinjaman micro credit (Qardhul Hassan), projek Malaysian-Palestinian Industrial Village) atau ‘one-off’ (projek Back to School, projek iftar Ramadhan, Projek Ramadhan Food Package, pembinaan musolla dan projek membina semula rumah-rumah penduduk miskin).

Jumlah yang disumbangkan dalam misi tersebut mencecah RM2.8 juta. Bahkan dalam tempoh hampir tiga tahun rakyat Malaysia telah menyalurkan lebih daripada RM9 juta kepada rakyat Palestin dengan dimudah cara oleh Aqsa Syarif.

Meskipun kita amat bersyukur dengan perkembangan ini, namun umat islam tidak boleh berpuas hati dan harus meningkatkan lagi usaha untuk mengeluarkan rakyat Palestin dari kezaliman zionis yang mencengkam.

Rejim Israel masih terus melakukan pencerobohan demi pencerobohan, membina lebih banyak penempatan haram Yahudi di Baitul maqdis timur dan Tebing Barat yang dijajah pada tahun 1967.

Israel terus berdolak-dalih untuk melaksanakan penyelesaian dua negara ‘two state solution’ yang dijadikan umpan kepada dunia supaya terus mempercayai ‘kesungguhan’ Israel.

Tembok pemisah yang menceroboh jauh ke dalam wilayah yang diduduki di Tebing Barat dan hampir mengepung Baitul Maqdis dari semua arah terus dibina di atas tanah rakyat Palestin, menghalang mereka dari mengerjakan ladang-ladang zaitun yang mereka warisi sejak ratusan tahun. Anak-anak mereka terhalang daripada meneruskan persekolahan kerana tembok menghalang perjalanan mereka untuk ke sekolah.

Semua ini menuntut seluruh dunia Islam merenung sedalam-dalamnya implikasi tuntutan ibadah qurban yang disyariatkan pada Hari Raya Eid-ul-Adha. Apakah umat Islam telah menghayati makna ibadah qurban yang dilakukan saban tahun setiap tibanya Eid-ul-adha? Sudah tibalah waktunya umat Islam membuat satu lonjakan untuk menterjemahkan ibadah qurban melepasi sekadar satu ‘ritual’ atau ibadah khusus.

Sepatutnya ia membekas dijiwa untuk umat Islam bangkit dan menyahut perintah Allah dalam menunaikan tuntutan jihad sebagaimana keluarga Ibrahim AS mengorbankan anaknya yang paling disayangi demi mentaati arahan Allah SWT.

Dalam nada yang sama, umat Islam harus bersedia untuk mengorbankan masanya, tenaganya, harta dan sumber-sumber yang dimilikinya, mengerah pelbagai usaha untuk perjuangan pembebasan tanah suci Palestin.

Pada hari ini, kita melihat masyarakat antarabangsa termasuk masyarakat sivil (civil society) semakin memahami pencerobohan-pencerobohan yang dilakukan oleh Israel ke atas hak asasi rakyat Palestin.

Mereka menjalankan kempen-kempen boikot barangan yang menyokong ekonomi Israel yang dinamakan sebagai BDS (Boycott, Divestment and Sanction). Kempen BDS ini mendapat sokongan yang semakin besar di Amerika, Negara-negara EU dan Australia.

Malah, beberapa buah institusi pengajian tinggi dan universiti di USA telah memutuskan untuk mengalihkan pelaburan mereka daripada syarikat-syarikat yang dikenal pasti menyokong ekonomi Israel. British University turut mengusulkan untuk memboikot universiti-universiti Israel.

Kempen boikot Israel di negara-negara umat Islam perlu terus dilonjakkan dan umat Islam dan rakyat Malaysia harus menyahut kempen boikot barangan yang memberi sokongan ekonomi kepada Israel.

Boikot adalah pengorbanan yang amat kecil dan melatih diri untuk menyahut seruan pengorbanan yang lebih besar yang mana kemuncaknya ialah berjihad dengan harta dan jiwa raga untuk membebaskan bumi Palestin dan tanah suci Baitul Maqdis.

Pengorbanan umat Islam untuk membela rakyat Palestin adalah sangat dititikberatkan kerana bumi Palestin adalah bumi anbia, bumi yang penuh keberkatan, bumi di mana berlakunya peristiwa besar Israk dan Mikraj dan tempat yang akan menyaksikan pertarungan terakhir di antara hak dan batil menjelang hari kiamat.

Semuga Eid-ul-Adha pada tahun ini membawa satu perubahan dalam diri untuk melakukan apa sahaja pengorbanan samada kecil atau besar ke arah perjuangan pembebasan al-Aqsa.

Prof Madya Dr Hafidzi Mohd Noor
Pengerusi Aqsa Syarif
10 Zulhijjah 1433H
26 Oktober 2012

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pendidikan: IKRAM serah kertas cadangan

Rombongan IKRAM yang diketuai Pengerusi Jawatankuasa Pendidikan, Profesor Dr Haji Omar Yaakob telah berbincang dengan beliau mengenai isu-isu pendidikan negara dan mengemukakan pelbagai cadangan penyelesaian.

Antara cadangan dan pandangan yang dikemukakan ialah pelaksanaan sepenuhnya Falsafah Pendidikan Kebangsaan, pendirian mengenai Bahasa Inggeris dalam pendidikan dan bantuan perkapita untuk semua sekolah bukan kerajaan.

“IKRAM juga mencadangkan usaha penambahbaikan sekolah agama rakyat dan pondok dengan syarat-syarat tertentu,” kata Dr Omar.

Tambahnya, IKRAM turut menyatakan pendirian kita mengenai Sijil Peperiksaan Bersepadu (UEC), cadangan penubuhan Majlis Penasihat Pendidikan, autonomi Universiti Awam, kajian semula silibus Sejarah dan permulaan persekolahan diselaraskan dengan IPT.

“IKRAM mengucapkan terima kasih atas kesediaan YB Menteri menerima kunjungan ini serta kesediaan beliau mempertimbangkan cadangan-cadangan yang dikemukakan,” ujarnya.

Delegasi IKRAM yang turut hadir ialah Timbalan Pengerusi Jawatankuasa Pendidikan, Puan Hajah Kamaliah Noordin, Profesor Dr Mohamed Hatta Shaharom dan Profesor Dr Sahrim Ahmad (IKRAM Akademia), Pengarah Eksekutif IKRAM MUSLEH, Ustaz Megat Mohamed Amin Megat Mohamed Nor dan Pengerusi Unit Kokurikulum & KRS MUSLEH, Mejar KRSM Abd Rahaim Md Isa.


IKRAM, i-Bantu tetap teruskan bantuan persekolahan

Pada 20 Januari lalu, IKRAM Negeri Sembilan telah menganjurkan Program ‘Back To School’ untuk murid-murid Sekolah Kebangsaan Pedas.

Seramai 28 orang murid dari sekolah tersebut telah menerima bantuan buku tulis, dan buku aktiviti subjek teras Bahasa Malaysia, Bahasa Inggeris, Sains, Matematik dan Bahasa Arab.

Wakil IKRAM Junior Seremban yang juga ahli IKRAM Negeri Sembilan dan guru disekolah tersebut telah menyampaikan sumbangan bagi pihak IKRAM.

Turut menaja peralatan keperluan murid yang disampaikan ini ialah i-Bantu dan IKRAM Kawasan Seremban.

IKRAM Negeri Sembilan turut berharap, agar sumbangan yang diberikan itu dapat memudahkan murid-murid tersebut untuk meneruskan Pengajaran dan Pembelajaran di Rumah (PdPR) dan dapat meringankan keluarga penerima.

Di Ipoh, sekitar 71 orang pelajar terdiri daripada anak-anak  golongan B40 terpilih untuk menerima sumbangan program Back To School yang telah di adakan di pejabat IKRAM Perak pada 16 Januari lalu.

“Program ini merupakan tangggungjawab sosial IKRAM kawasan Ipoh memberi sumbangan membantu golongan anak-anak dari keluarga yang kurang berkemampuan untuk meneruskan sesi persekolahan mereka pada tahun ini,” ujar Penyelaras i-Bantu Ipoh, Ramlah Awi.

Setiausaha IKRAM Ipoh dan Ketua Wanita IKRAM kawasan turut sama hadir menyampaikan sumbangan.

Memandangkan keadaan pendemik COVID-19 yang tidak selamat untuk berkumpul beramai-ramai, serahan sumbangan telah diberi dengan cara pandu lalu. Alhamdulillah program telah berjalan dengan lancar dan mengikut SOP yang ditetapkan.

Manakala di Kuantan, Program Ziarah Prihatin: Kembali ke Sekolah telah berjaya dilaksanakan dengan jayanya mengikut SOP sepanjang minggu bermula 9-17 Januari 2021.

Seramai 205 orang di sekitar Kuantan dan Indera Mahkota, yang terdiri daripada pelajar-pelajar anak asnaf zakat, fakir miskin, ibu tunggal dan mualaf, secara keseluruhannya berjumlah RM 32,853.52 termasuk tajaan dan sumbangan.

Tiga kaedah pelaksanaan yang telah dijalankan bersama sukarelawan iaitu program dua hari bersama pelajar di Pasaraya Hari-Hari Kuantan, ziarah dan agihan baucar dari rumah ke rumah dan agihan berkelompok di kampung-kampung terpilih.

“Terima kasih kepada semua penaja, dermawan, penyumbang dan sukarelawan daripada Alumni Universiti Malaysia Pahang Malaysia, Yayasan IKRAM Malaysia (i-Bantu) Pahang, IKRAM Indera Mahkota, IKRAM Kuantan, Hidayah Centre Foundation Pahang, IKRAM Muda Pahang, MNR Multitech Sdn Bhd, Gabungan NGO Dakwah Malaysia (GDM Pahang) serta orang perseorangan,” kata penyelaras program.

Pada 16 Januari lalu, Kementerian Pendidikan (KPM) telah memaklumkan melalui kenyataannya bahawa sesi persekolahan secara bersemuka yang dijadualkan bermula 20 Januari di seluruh negara ditangguhkan berikutan keadaan semasa jangkitan Covid-19.

“Semua murid sekolah rendah dan murid Tingkatan 1 hingga Tingkatan 5 di sekolah menengah pula akan mengikuti pembelajaran melalui kaedah Pengajaran dan Pembelajaran di Rumah (PdPR) mengikut kesesuaian guru dan murid mulai 20 Januari 2021,” menurut kenyataan itu.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Banjir: NGO Agih Makanan Untuk Penduduk Terkandas

TUMPAT – Yayasan Ikram Malaysia (i-Bantu) dengan kerjasama Humanitarian Care Malaysia (MyCARE) dan Badan Kebajikan Al-Nur telah mengagihkan sebanyak 400 bungkus makanan siap dimasak untuk penduduk Kampung Kajang Sebidang pada Khamis.

Misi agihan ini adalah untuk menyantuni mangsa banjir yang terkandas dan tidak dapat berpindah ke Pusat Pemindahan Sementara (PPS).

Menurut MyCARE, kampung ini mudah di tenggelami air sedalam lima hingga 10 kaki dan mengambil masa melebihi dua minggu untuk air surut.

“Ini bermaksud semua aktiviti terpaksa dihentikan termasuk perniagaan yang boleh menyebabkan bekalan makanan penduduk sangat terhad.”

Menurutnya, penduduk sangat berterima kasih atas sumbangan tersebut kerana mereka belum menerima apa-apa sumbangan semenjak berlakunya banjir.

“MyCARE juga sedang menggerakkan sumbangan bernilai RM40,000 untuk disalurkan kepada mangsa-mangsa banjir di Kelantan dan Terengganu.”

Sumbangan untuk mangsa banjir melalui Tabung Persediaan Bencana dan Kecemasan MyCARE boleh disalurkan di pautan https://mycare.qrd.by/bencana.

Untuk sumbangan melalui Kempen Cakna Banjir oleh Yayasan Ikram Malaysia, sila klik http://billplz.com/caknabanjir.

IKRAM Health juga tidak ketinggalan melancarkan Tabung Bencana Banjir untuk sumbangan pembelian ubat-ubatan dan keperluan kesihatan mangsa banjir melalui pautan https://www.billplz.com/tabungbencanaIH.


Sumbang kurma untuk banduan

Pengarah PAKSI IKRAM, Puan Faridah Maludin telah menyampaikan sumbangan tersebut kepada pihak penjara yang diwakili oleh PPP Puan Naterah Abdullah dan diiringi oleh IP Puan Nur Laili Mohammad Sha’ari.

“Para banduan yang ditemui amat gembira menerima sumbangan kurma untuk dinikmati semasa iftar dan bersahur,” kata Puan Faridah.

Dalam kunjungan tersebut, beliau juga telah berpeluang menyampaikan tazkirah bertajuk “Hikmah Di Sebalik Puasa Ramadan” kepada 45 orang banduan wanita yang menekankan kepentingan memahami dan menghayati makna ibadah puasa Ramadan.

“Setiap hari dalam bulan Ramadan adalah hari-hari sesi latihan untuk penyucian dan peningkatan kekuatan jiwa dan iman.”

Beliau berkata, iman dan takwa adalah inti kepada kehidupan dan puasa bukanlah satu ibadah rutin yang hanya menahan diri dari makan dan minum.

“Tetapi ia mempunyai hikmah terpenting melatih diri untuk menahan diri daripada melakukan hal-hal yang membawa kepada dosa, kerosakan dan mudarat kepada iman dan kehidupan,” jelas Faridah.

Dalam pada itu, para banduan turut diajak untuk memperbanyakkan doa pada bulan bulan yang mulia ini.

“Semoga kesungguhan beramal  pada bulan suci ini akan menyelamatkan kita di dunia dan akhirat.”

Pada akhir program, suasana menjadi hiba dan sayu apabila doa yang dibacakan oleh Puan Faridah diaminkan bersama-sama oleh para banduan.

Dua orang sukarelawan iaitu Puan Murni Ahmad dan Cik Ilya Roslan turut bersama-sama dalam rombongan PAKSI IKRAM ke penjara ini.

Sebagai salah satu agensi khidmat masyarakat IKRAM, kunjungan berkala PAKSI IKRAM (dulu dikenali sebagai PAKSI JIM) sejak tahun 2007 ini diharapkan dapat memberikan manfaat, suntikan dan harapan buat banduan wanita supaya terus menerus melakukan perubahan positif terhadap diri, insya-Allah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Gaji Penjawat Awam Gred Rendah, Menengah Dikaji

SERI KEMBANGAN – Sempena Hari Pekerja pada 1 Mei, Perdana Menteri, Dato’ Seri Anwar Ibrahim menyatakan komitmen Kerajaan Perpaduan dalam menilai dan mengkaji gaji penjawat awam di negara ini.

“Kajian berkenaan melibatkan pekerja gred rendah dan menengah dalam sektor tersebut,” ujarnya ketika dalam perasmian Sambutan Hari Pekerja 2023 di Pusat Konvensyen Antarabangsa Putrajaya (PICC) pada Isnin.

Jaminan yang diberikan oleh Perdana Menteri itu sudah pasti menaikkan harapan warga sektor awam terutamanya dalam keadaan ekonomi negara yang masih belum stabil sepenuhnya ini.

“Kerajaan Perpaduan sentiasa memastikan hak pekerja termasuk penjawat awam diutamakan.”

Namun begitu, berita gembira seperti ini tidak boleh terbiar begitu lama dan membuatkan rakyat ternanti-nanti benda yang tidak pasti.

Terdahulu, perintah gaji minimum dengan kadar RM1,500 sebulan berkuat kuasa 1 Mei tahun lalu untuk semua sektor tanpa mengira wilayah bagi majikan yang menggajikan lima pekerja atau lebih.

Bagi majikan yang menggajikan kurang lima pekerja, pelaksanaan gaji minimum ditangguhkan dari 1 Januari lalu kepada 1 Julai depan.

Jaminan Anwar untuk mendapatkan titik penyelesaian ‘sekali dan untuk semua’ melalui perbincangan dalam mesyuarat Kabinet pada bulan depan pastinya dinanti-nantikan oleh rakyat.

Dalam perkembangan berkaitan, Anwar juga mengesahkan cadangan kadar caruman Kumpulan Wang Simpanan Pekerja (KWSP) bahagian majikan dinaikkan kepada 20 peratus berbanding 13 peratus ketika ini ada dikemukakan kepada kerajaan.

“Perkara itu perlu dibincangkan terlebih dahulu dan akan dibawa kepada jemaah menteri,” ujar Anwar yang juga Ahli Parlimen Tambun.

Ia susulan Majlis Rangkaian Kesatuan Sekerja Antarabangsa Malaysia (UNI-MLC) menggesa kerajaan untuk menaikkan kadar caruman KWSP bahagian majikan daripada 13 peratus kepada 20 peratus pada Sabtu.

“Perkara itu merupakan salah satu daripada 12 perkara yang dicadangkan UNI-MLC untuk kerajaan dan majikan tangani dengan kadar segera sebagai hadiah sempena Hari Pekerja 2023,” demikian menurut Presidennya, Datuk Mohamed Shafie BP Mammal.

Tentunya keputusan mesyuarat Kabinet pada bulan depan akan meraih perhatian orang ramai khususnya pekerja sektor awam di negara ini yang menanti khabar gembira daripada Kerajaan Perpaduan.


More dialogues and engagement needed to understand the Palestine issue

In Malaysia, the narrative for the long-standing Palestinian issue has been largely formulated and driven by the Muslims, with support from the government.

Not surprisingly, the non-Muslims in Malaysia feel disconnected with the issue, which is perceived as confined to the Muslims or the Arabs only, leading to an apathetic attitude towards the issue. On the contrary, while there are religious and historical dimensions, the issue is a humanitarian one and should be recognized and treated as such.

For decades, the Israeli Zionist regime inflicted injustices upon the Palestinians, not only through desecration of the al-Aqsa Mosque, the third holiest mosque in Islam, but also through numerous human rights violations.

In the recent escalation in May, more than 200 people perished, including more than 60 Palestinian children. Disproportionate and excessive use of force by the Israelis is well established, supported by the US military aids of close to US$ 4 billion annually. Not only that, a Gaza tower that housed several international media establishments was destroyed through a targeted Israeli air raid at the peak of the escalation in May.

In April 2021, the Human Rights Watch (HRW) report highlighted severe deprivations of human rights, amounting to the crimes against humanity of apartheid and persecution. This is on top of numerous UN resolutions affirming that the Israeli occupation in Palestine is illegal.

The Israeli expansionist policy is evident through illegal settlements in East Jerusalem and the West Bank over the years, often through brute force at the expense of the rights of the Palestinian residents. The policy is condemned by the international community, irrespective of religious belief or ethnicity.

The Palestinian struggle is therefore a fight for human dignity, for human rights and for independence to a homeland of the displaced Palestinians. Unfortunately, all previous peace accords have not led to any solution, instead only resulted in more suffering for the Palestinians and further expansion of illegal settlements.

Despite decades of human rights violations and violence, solution for peace is very complex given the besiegement of Gaza, denial of basic human rights to existence, food and medicine and persecution in the occupied areas of Palestine.

According to Dr Azzam Tamimi, a prominent British Palestinian academic and political analyst, to move forward, there must be an end to Zionism, occupation, colonialism and oppression in Palestine. For as long as these conditions remain, huge hurdles remain before a true peaceful solution can be achieved.

Certainly, this complex topic cannot be covered in this short article. Dialogues and engagements should be conducted to foster understanding on the issue among Malaysians, regardless of their religious beliefs or ethnicities.

Badlishah Sham Baharin, Deputy President, IKRAM
Mohammad Abdul Hamid, Public Policy Consultant

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


SUA IKRAM hadir Sambutan 90 Tahun Ikhwan Muslimin

Sambutan yang bertemakan ‘90 Tahun Menyumbang’ itu dihadiri Naib Mursyid Am Ikhwan Muslimin, Dr Ibrahim Munir dan para pemimpin dan juga ahli-ahli gerakan itu dari seluruh dunia.

Dalam ucapan beliau sempena sambutan itu, Dr Ibrahim menekankan bahawa IM telah memimpin satu kebangkitan Islam yang matang dan membangunkan kesedaran rakyat dalam menuntut hak-hak mereka.

Ucapan Dr Ibrahim dan Khaled Meshaal

“Ia (IM) menggagaskan satu konsep baru untuk melakukan islah (reformasi) dan taghyir (perubahan) dalam masyarakat dengan pendekatannya yang aman,” jelasnya.

Tegasnya, dakwah IM adalah dakwah yang mengajak kepada dialog dan persefahaman dengan golongan yang berbeza pandangan dan kepercayaan sama ada dalam atau luar negara, dalam rangka untuk menstabilkan masyarakat.

“Dan minda kami terbuka untuk saling bekerjasama dan memahami dengan semua tamadun dalam memberi manfaat kepada manusia,” ujarnya.

Hj Nahar semasa majlis sambutan, bergambar bersama Dr Ibrahim

Menurutnya, dakwah Ikhwan pada 1928 tidak datang sebagai ‘masjid dhirar’ atau pesaing kepada mana-mana kumpulan, tetapi ia datang sebagai suara islah, yang bekerja untuk mengembalikan kesedaran kepada semua golongan umat.

Pimpinan-pimpinan lain yang hadir antaranya Setiausaha Agung IM, Syeikh Mahmoud Husein, bekas Ketua Biro Politik Hamas, Khaled Meshaal, pemimpin parti AKP, Yasin Aktay mewakili tuan rumah dan bekas Presiden IM Jordan, Dr Hammam Sa’eed.

Pada sebelah malam, sambutan turut diserikan dengan persembahan seni mengikut negara yang hadir di mana Malaysia diwakili artis Mu’adz Dzulkefly yang menyampaikan lagu antaranya Nadal Masjidu dan Ghuraba’.